Trede quevren - Ar c’huec’hvet Chabistr - Wikimammenn\nTrede quevren - Ar c’huec’hvet Chabistr\nYouen-Yan-Lois Derrien, 1779-1792 (?) (p. 183-189)\n◄ Ar pempet Chab. Evit an humilite interieur Ar c’huec’hvet Chab. Penaus an humilite a ra deomp caret hon abjection hac hon dismeganç propr, da lavaret eo caret beza humiliet ha dispriget Ar seizvet Chab. Penaus e rencomp conservi hon reputation o pratica an humilite ►\nTRemen a ràn larcoc’h, hac e lavaràn deoc’h, Philotee, caret e peb tra hac e peb fæçon hoc’h abjection bropr. Mæs, eme vezo c’hui, petra sinifi an dra-se, caret hoc’h abjection bropr ? E Latin abjection a sinifi humilite, hac humilite a sinifi abjection, da lavaret eo dismeganç, pa lavar ar Verc’hes en he C’hantic sacr, pehini eo ar Magnificat, penaus abalamour ma en deveus sellet an Autrou-Doue ouz an humilite eus e servicheres, e vise istimet ha publiet gant ar bed-oll da veza eürus-bras ; e fell dezi rei da enrent penaus en deveus hon Autrou sellet a galon vad ouz he abjection hac he dismeganç, da lavaret eo en deveus bet priget e c’honsideri hac hi ur servicheres baour, vil, dister hac indin meurbet equichen e c’hrandeur, evit e c’harga eus a c’hraçou hac a faveriou oc’h e choas da veza Mam dezâ. Difaranç a so cousgoude etre ar vertus a humilite hac an abjection ; rac an abjection eo ar biander, an iselder, ar vilder pean disterder, hac ar baourentez a so enomp, evit ha n’er sonjomp ha n’en enevomp ; mæs ar vertus a humilite eo ar guir anaoudeguez pehini hon eus volontieramant eus hon abjection, da lavaret eo, pe dre hini e c’henevomp ervat ac’hanomp hon-unan ez omp bian, izel, vil, dister, paour, ha sempl, ha dîn da veza dispriget : hac e lavaràn penaus ar pouent principal eus an humilite-mâ a gonsist non pas hepquen oc’h anaout volontieramant hon abjection, da lavaret e, och anaout ervat ez oump vil ha dister ha dîn da veza dispriget, mæs o caret hac o veza joa gueneomp quemense memes , non pas dre ur mancamant a gouraich hac a generusdet, mæs evit exalti ha glorifia davantaich ar vajeste a Zoue, hac evit estimout cals mui a-se hon nessa e comparæson deomp hon-unan. Da guemense eo hoc’h exortàn ; hac evit entent guell, gouezit ervat penaus etre an adversiteou ha controliezou pere a souffromp, ez eus darn hac a so dismegus ha disenorabl, ha darn-all pere a so enorabl : cals a so contant da souffr an adversiteou enorabl, mæs ne fell casi da nicun souffr ar re disenorabl ha mezus. Sellit ouz un Ermit pe ur Religius devot, freset oll e zillat var e zro, hac èn dare gant ar riou : peb-unan en deveus respet evit e habit fall ; gant truez ouz e souffrançou ; mæs mar gueler un artisan paour, ün digentil paour, pe un demesel baour er fæçon-se, e vez dispriget ha goapeat, ha chetu eno ur baourentez disenorabl ha mezus. Ur servicher pe ur servicheres a recevo gant humilite ur reprimand rust digant ur Mestr pe ur Vestres, hac ur c’hrouadur digant un Tad pe ur Vam, peb-unan a c’halvo an dra-se mortification, oboissanç ha furnez. Tud a enor a souffro ar memes tra gant ur re-bennâc, ha peguement bennâc ma ve abalamour da Zoue ve, e vezo galvet an dra-se coïonaich ha lachete : chetu eno’ta c’hoaz ur gontroliez disenorabl ha mezus. Un den en deveus ar maletouich en e vrec’h hac un all en e visaich ; ar c’henta n’en deveus nemet ar boan, mæs an eil ouzpen ma en deveus ar boan en deveus ivez an disprigeanç, an disenor hac an abjection. Bremâ’ta e lavaràn penaus ne ranquer quet hepquen caret ar boan, ar pez a reer dre ar vertuz a batiantet, mæs ret e c’hoaz caret an dismeganç hac an disenor a so o c’heul ar boan, ar pez a reer dre ar vertuz a humilite.\nOuzpen beza ez eus vertuziou enorabl hac huel, ha vertuziou isel ha dispriget. Ar batianret, an douçder, ar simplicite hac an humilite memes a dremen gant an dud monden evit vertuziou isel ha dispriget : er c’hontrol ar brudanç, ar vaillantis pe ar gouraich, hac al liberalite a dremen ganto evit vertuziou enorabl. Beza ez eus c’hoaz actionou eus a ur memes vertuz hac a so darn anezo dispriget ha darn-all enoret. Rei an alusen ha pardoni an offançou a so diou action a garantez : ar guenta a so enoret gant peb-unan, hac eben dispriget dirac ar bed. Ur goas pe ur plac’h yaouanc, pehini n’en em roï quet d’an direglamant ma en em ro an dud libertin, oc’h en em antreteni, o c’hoari, o tançal, oc’h eva, oc’h en em orni, a vezo goapeat ha caquetet gant ar re-all e deffaut ha na ra eveldo, hac ar vodesti eus ar goas pe ar plac’h devot-se a dremeno ganto evit ur bigoterez pe un hipocrisi ; caret an dra-se eo caret an abjection hac an dismeganç. Chetu amâ un seurt-all : mont a reomp da visita an dud clàn. Mar em c’hasser da visita ar paourra, an dra-se a so un abjection hac un dismeganç evidon hervez ar bed, ha rac-se e quirin an dra-se : mar em c’hasser da visita ar re a galite, an dra-se a so un abjection hac un dismeganç hervez ar speret ; rac ne deus quet quement a vertuz nac a verit eno, hac e quirin eta an abjection hac an dismeganç-se. Pa zeomp ahet an hent, mar couezomp dirac an dud, ouzpen hor gloas e recevomp c’hoaz ar vez ; ret e deomp eta caret ar vez hac an abjection-se. Beza ez eus memes fautou pe en re ne deus droug ebet, nemet an abjection hac ar vez hepquen, hac an humilite ne c’houlen quet o graet expressamant, mæs goulen a ra na zeuet quet d’en em inquieti goude o beza great, evel ma zeo certen sotoniou, inciviliteou ha dievezdedou pere, evel ma tleer o evita abarz ma vezont great evit oboissa d’ar civilite ha d’ar brudanç, e tleer ive, goude ma vezont great, en em gontanti eus an abjection hac eus ar vez pehini a zeu deomp ac’hano oc’h e accepti a galon vad evit heul an humilite santel. Me lavar c’hoas davantaich : mar doun en em direglet dre goler pe dre imprudanç da lavaret comsou indeçant pe gant re e vez offanset Doue hac an Nessa, em bezo ur c’heuz bras eus an offanç-se pehini a essaïn da rapari guella ma vezo possibl din, mæs ne lesin quet na guirin ha na acceptin an abjection hac an disprigeanç pehini a zeui din ac’hano ; ha ma c’halle an eil beza separet diouz eguile, e strinquen gant horrol ar pec’het, hac e virren gant humilite an abjection hac an dismeganç.\nMæs evidomp da garet an abjection hac an dismeganç a so o c’heul an droug, ne dleer quet cousgoude nebeutoc’h remedia ouz an droug pehini a so caus da guemense dre voyenou propr ha ligitim, ispicial pa vez a gousecanç an droug. Mar em eus un incommodite difæçon em bisaich, e procurin remedia ountâ, hoguen non pas ma c’hancounec’haen an abjection hac ar vez en deveus great an incommodite-se din. Mar em eus great un dra pehini ne offans den, ne c’houlennin quet excus a guemense ; rac peguement bennâc ma em be great ur faut, ne noas da nicun, hac evelse ne ouffen quet goulen excus nemet eus an abjection hac eus ar vez a zeu din ac’hano ve, hac an humilite ne bermet quet an dra-se : hoguen mar em eus . offanset pe scandaliset unan bennâc dre zievezdet pe dre sotoni, e raparin an offanç dre ur guir excus bennâc, abalamour ma noas quemense, ha ma em oblich ar garantez da effaci an noas-se. Erfin aviziou e c’herru ma c’houlen ar garantez e teuemp da remedia ouz an abjection hac ouz an dismeganç evit mad hon Nessa pe da hini eo necesser hon reputation ; mæs en occasion-se o lammet hon abjection hac hon dismeganç a zirac daoulagat hon Nessa evit ampeich na zeue d’en em scandalisa, e tleomp serra ha cuzet an dismeganç-se e gouelet hor c’halon evit en em edifia hon-unan.\nMæs gouzout a fell deoc’h, Philotee, pere eo an abjectionou hac an dismegançou profitapla ; hac e lavaràn deoc’h sclear penaus ar re brofitapla d’hon ene hac agreapla da Zoue eo ar re a erru gueneomp dre chanç pe dre ar gondition ma idomp o veva enni, abalamour n’hon eus-ii quet choaset, mæs recevet hon eus-ii hevelep ma zint digacet deomp gant Doue pehini a choas ato guell eguet na reomp-ny. Ma ve ret choas, ar re vrassa eo ar re vella, hac ar re-se a so istimet ar re vrassa pere eo ar re gontrola d’hon inclinationou ; rac evit e lavaret ur veich evit an oll, hor choas hon-unan a zeu da souilla ha da vianaat casi hon oll vertuziou. Ah ! piou a roï deomp-ny ar c’hraç da allout lavaret gant ar Roue bras-hont : choaset em eus beva en abjection hac e disprigeanç e ty va Doue, quent eguet chom e tiez caer ar bec’herien. Nicun ne ell rei ar c’hraç-se deomp, Philotee, nemet an hini pehini evit hon exalti hac hor c’hundui d’ar c’hloar, en deveus deurvezet beva ha mervel en hevelep-fæçon ma zeo bet mez an dud ha dismeganç ar bopl. Lavaret em eus deoc’h cals a draou pere a seblanto deoc’h beza rust ha c’huero pa o c’honsiderrot ; mæs credit din-me, douçoc’h vezint eguet ar sucr hac ar mel pa o fraticot.\nAdtapet diwar « https://br.wikisource.org/w/index.php?title=Trede_quevren_-_Ar_c’huec’hvet_Chabistr&oldid=125218 »


evit an deizioù - Wikeriadur\nevit an deizioù\nSavet diwar :\nan adverb evit,\nar ger-mell strizh an,\nhag an anv-kadarn deizioù\nevit an deizioù /Distagadur ?/\nEn devezhioù tremen, zo o tont, pe en devezhioù-mañ\nGOD. – [...]... Nag a wech, evit an deiziou o deus treuzet va spered, ar geriou-se !... [...]... — (Jarl Priel, Ar Baleer-Bro, Sav niv. 26, Goañv 1943, p. 84.)\n— [...] : 'vit an deizioù, an itron a darempredet a roio ur barti chase, ha goude, ur pred bras, en he c'hastell. [...] ? — (Fañch an Uhel, Kontadennoù ar Bobl/1, Al Liamm, 1984, p. 179.)\nEvid an deizïou ez eo garo an amzer. — (Jules Gros, Le trésor du breton parlé Première Partie, 1966, p. 177.)\nKenavo evid an deiziou ! — (Jules Gros, Le trésor du breton parlé Première Partie, 1966, p. 177.)\nSetu amañ eun tamm ha na c'hwito ket evid an deiziou. — (Jules Gros, Le trésor du breton parlé Première Partie, 1966, p. 177.)\nEn ti all, a-hervez, a zo bet chao evid an deiziou. — (Jules Gros, Le trésor du breton parlé Deuxième Partie, 1970, p. 72.)\nNeuze az-po gwin evid an deiziou. — (Jules Gros, Le trésor du breton parlé Deuxième Partie, 1970, p. 208.)\nEvid an deiziou e vo red ober kov-moan. — (Jules Gros, Le trésor du breton parlé Deuxième Partie, 1970, p. 276.)\nAr wezenn-mañ a yelo en-traoñ evid an deiziou. — (Jules Gros, Le trésor du breton parlé Deuxième Partie, 1970, p. 360.)\n— Sell 'ta, Petunia, kalonig, n'ez pije ket bet keloù eus da c'hoar evit an deizioù ? — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 11.)\n— Tapet omp, a hirvoudas Ron, tra ma oa ar re all o poaniañ da zigeriñ an nor. Echu eo an abadenn. Kenavo evit an deizioù. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 167.)\nKenavo evid an deiziou... Ha yec'hed d'ho kosteziou ! — (Jules Gros, Le trésor du breton parlé Troisième Partie, 1974, p. 389.)\ngalleg : ces jours-ci (fr)\nAdtapet diwar « https://br.wiktionary.org/w/index.php?title=evit_an_deizioù&oldid=296661 »\nKemmoù diwezhañ degaset d'ar bajenn-mañ d'an 30 Meu 2020, da 16:40.


TARZH AN NOZ – Merc’her 19/01/2022 – Radio Naoned\nTARZH AN NOZ – Merc’her 19/01/2022\n– Ronan al Louarn, ezel eus AKB (Keneildedioù Kurd breizh) a lâr hiroc’h deomp war ar gejadenn aozet d’an 21 a viz Genver gant skrivagnerezed« Nous vous écrivons depuis la révolution ».\n– Gweladenn heñchet e Roazhon : hiziv otelioù prevez.\n– Ar strollad Bandam Lyons.\nTARZH AN NOZ – Merc’her 05/01/2022 – Atersadenn Brendan Budok Durand-Le ludec diwar-benn ar c’hampionad Blitz 2021 dalc’het e Varsovia. – Ar gronikenn Labous web. – Trede lodenn gant Séverine Even,...\nTARZH AN NOZ – Merc’her 08/12/2021 – Atersadenn Gwendred ha Damien, ouzh mikro Yuna Cojean evit Radio Bro Gwened, diwar-benn ur studiadenn gouestlet d’ar c’hoarioù video. – Ar gronikenn Labous web....


Deraouidi oc'h, ha dedennet get kentelioù Brezhoneg a-bell ?\nAr c'hlas enlinenn a vo\nbep Lun adalek 12 e 15 betek 1 e 15 adalek an 9 a viz Kala-Gouiañv.\nLakit ho anv, kaset e vo ar liamm evit kemer perzh geneomp.\nNa chomit ket etre daou soñj ! Skrivit deomp evit gouiet pelloc'h : ksk@ksk.bzh\nPriz ar blezad 2021-2022 : Pellgargit ar follenn enrollañ\nemezeladur dre ret : 30 €\nar c'hentelioù : 130 €.\nEvit gouiet muioc'h àr ar bedagogiezh implijet a-barzh er c'hentelioù, klikit amañ !\nUn euriad labour emren d'an nebeutañ etre div gentel a zo aliet evit ma vo desket mat danvez pep kentel.\nAliet groñs eo geneomp kemer perzh en devezhioù-staj kinniget get ar Gerlenn (deiziadoù da zonet),\nUr seurt evit ur sizhuniad-staj dre soubidigezh kinniget get aozadurioù arall e-pad an hañv.\nRenket eo ar c'helenn hervez 5 live ar framm europat boutin dave evit ar yezhoù. Dav eo deoc'h gouiet ho live a-raok ma c'helloc'h lakaat hos anv.\n6 live a vez kinniget geneomp:\nA1 (deraouidi) A2 (goude bout bet heuliet ur blezad kentelioù-noz)\nB1 (àr-lerc'h 3, 4 pe 5 blezad kentelioù-noz pe ur live barregezh tapet en un doare arall)\nB2 (adalek ar 6vet blezad)\nDanvez pep live a gavoc'h àr hor lec'hienn internet www.ksk.bzh, rubrikenn «Deskiñ», «Portfolio ar brezhoneg, DAO». Evit priziañ ho live, daou du : en un doare emren a-drugarez da vloazdanevelloù DAO pe é tonet davedomp evit bout priziet.\nSkoazellit ar gevredigezh ec'h ober un donezon !\nUr gevredigezh disklêriet a interest hollek eo KSK. 66 % ag an donezon a c'heller diduzañ diouzh an tailhoù betek ma vo tizhet 20 % ag ho korvoder telladus. Ur guitañs a vo roet da bep donezoner.\nDa skouer : get 50 € a zonezon e vo 33 € a dailhoù da baeañ. Ne zleoc'h nameit 17 € d'ar Stad !\nSalioù ar c'humunioù :\n- An Alre : sal KSK (Kerlenn Sten Kidna), 6 straed Jojeb Rollo\n- Pleuwigner : sal an Tanin, 11 straed an Tanin\n- Pleñver : Skol ar Groaz-Wenn, straed ar Skolioù\n- Karnag : Sal ar Gerveur, CCAS - 46 straed Sant-Korneli\n- Pluneret : Sal ar Jiboesourion\nTaolit ur sell doc'h taolenn ar c'hentelioù


etrezañ - Wikeriadur\nEus etre hag -añ (gant z etrevogalennek).\n[...] qement caus a oa bet etreza hac ar c'habiten Saux. — (Gwerz emgann an tregont a Vretonet a enep tregont Saux, 1837, p. 10.)\n[...] ; mes ar joa hag an anaoudeguez vad so merket ken anad var he vizach, ma zeus eur c'hem bras etrez han hag an eneou all so en daolen hag a jom c'hoas er boan. — (G. M., Keleier, Feiz ha Breiz niv. 38, 1865, p. 303a.)\nPa'z is da gimiada dioutho en eur rei dezho va bennoz araok mont var douarou meuriad ar C'hastor, an indian am oa great ar peoc'h etrez-han hag he vreudeur, a grogaz er pacadig a ioa ganhen hag hen lakeaz var he scoas. — (G. M., Penauz e vez galvet avechou eun den da eur stad a vuez, Feiz ha Breiz niv. 299, 1870, p. 302b.)\ngalleg : entre lui (fr)\nAdtapet diwar « https://br.wiktionary.org/w/index.php?title=etrezañ&oldid=296177 »\nKemmoù diwezhañ degaset d'ar bajenn-mañ d'an 19 Meu 2020, da 15:48.


Atoud sport ! Vakañsoù an Hollsent : eus an 23 a viz Here d’ar 7 a viz Du\nDistreiñ a raio Atoud Sport eus an 21 a viz Here d'ar 7 a viz Du\nLe 13/10/2021 • Mis à jour le 14/10/2021 | 09h58\nPellkargañ roll Atoud Sport evit vakañsoù an Hollsent (eus an 23 a viz Here d’ar 7 a viz Du 2021)\nKinniget gant Kemper Breizh Izel ez eo Atoud Sport ur formulenn evit dizoleiñ obererezhioù sportel, sevenadurel pe skiantel war diriad tolpad-kêrioù Kemper e-doug ar vakañsoù skol (nemet e-pad vakañsoù Nedeleg). Gouestlet eo d’ar vugale, d’ar grennarded ha, evit abadennoù ‘zo, d’an dud deuet. A-drugarez dezhi e vez tu kaout un tañva eus 30 obererezh bennak gant prizioù dedennañ.\nE-pad vakañsoù an Hollsent e c’hallo bezañ cheñchet roll an obererezhioù hervez ar saviad yec’hedel. Gallout a raio cheñch ivez aozioù pleustr an obererezhioù sport ha dudi hervezañ. Gant-se e vez kuzuliet da sellet eus ar c’hinnigoù hizivaet war al lusker enklask a zo enlinenn war lec’hienn Kemper Breizh Izel ha da vont e darempred gant ar gevelerien evit titouroù ouzhpenn.\nGallout a raio bezañ ret ar pass yec’hedel* hervez al lec’h pleustr (adalek 12 vloaz ha 2 viz). Goulennet e vez deoc’h titouriñ gant ar gevelerien. Pep ambrouger en oad a ranko dont gant e bass yec’hedel evit mont en aveadurioù e-pad abadennoù e vugel.\n*Treugad vaksinañ klok pe brouad negativel (dre PCR pe antigenek) graet da nebeutañ 72e a-raok.\nPenoas lakaat e anv ?\nPrenit ho pilhidi Atoud Sport dre unanenn en unan eus al lec’hioù gwerzhañ. N’int ket staget ouzh un obererezh resis. A-drugarez dezho e c’hallit mont d’an holl obererezhioù a zo kinniget, d’an deizioù ha d’an eurioù a vo mat deoc’h.\nHegerz e vez ar bilhidi en holl lec’hioù gwerzhañ kustum abaoe al Lun 11 a viz Here.\nGwiriit ez eo posubl c’hoazh mirout bilhidi evit an obererezhioù a blij deoc’h d’an deiz ha d’an eur a zo mat deoc’h a-raok prenañ anezhe. Gwiriit ivez e chom plasoù en ur vont e darempred gant ar c’heveler e-karg.\nRet e vo aotre ar gerent evit ar vugale a zo dindan 18 vloaz. Ur fichenn emstrivañ a ranko bezañ leuniet ivez gant ar berzhidi a zo muioc’h evit 18 vloaz. Ar furmskridoù a vez kavet el lec’hioù gwerzhiañ pe enlinenn da bellgargañ.\nAl lec’hioù gwerzhañ\nE tier-kêr zo eus an tolpad-kêrioù (Brieg, An Erge-Vras, Gwengad, Lokorn, Plogoneg, Ploveilh, Ploneiz, Pluguen ha Kemper).\nE tier-kêr karter Kemper, en Erge-Vihan, e Penhars, e Kerfeunteun hag e ti-kêr ar c’hreiz-kêr.\n1,6€ eo priz dre unanen ar bilhidi Atoud Sport. Gwerzhet e vez 16€ ivez un dreistbilhed hag a dalv 10 bilhed dre unanenn.


Moger - Wikipedia\nUr voger (eus ar ger latin maceria, sellout ouzh magoer e gwenedeg), pe mogerioù el liester, a zo un dra savet gant mein da ober ur gwasked, pe un harz, en ul lec'h bennak. Ur vogerenn a vez graet eus un darn eus ur voger.\nMogerioù a bep seurt zo hervez penaos int graet, ha pegen uhel int, ha petra a glasker ober ganto.\nDarn zo tev, izel, darn zo graet gant koad, pri, brik. Lod zo graet gant mein, bihan pe vras, berniet hepken, lod all gant mein peget gant pri pe morter pe simant pe traoù all.\nMañsonerezh a vez graet eus ar sevel mogerioù alies.\n2 Seurtoù mogerioù\n3 Mogerioù a bep seurt\n4 Mogerioù bras\nMogerioù war ar maez en Iwerzhon\nEr savadurioù (tiez pe savadurioù uhel) e vez savet ar mogerioù evit krouiñ ar c'hostezioù (pevar gostez peurvuiañ) hag ar pezhioù-ti e-barzh. Evit dougen ar solieroù hag an toennoù e vezont savet, nemet pa vez staget ar mogerioù-rideoz ouzh frammadur diabarzh ar savadur uhel-tre (ar skraberioù-oabl da skouer).\nPa vez tanav ar mogerioù diabarzh e vez kaoz eus speurennoù e prenn, e plastr, e betoñs, e brik hag all.\nPa vez savet mogerioù dindan an amzer e intenter lakaat un disparti etre daou spas digor ken e vez krouet un vevenn surentez war unan eus an tuioù. Evit diwall ma ne ya ket loened ha tud e lec'hioù zo e vezont savet ivez.\nSavet e vez mogerioù evit bezañ gwarezet ouzh fenomennoù naturel evel an dour, an avel pe an heol pe ouzh an trouz (moger eneptrouz).\nPa ne vez ket graet ar voger e diabarzh un ti evit dougen lod ar savadur, met evit rannañ salioù e komzer eus speurenn a c'hell bezañ graet gant un danvez skañvoc'h eget mein, ha peurliesañ gant brik skañv, koad, panelloù plastr pe plakennoù plastr etre div follenn gartoñs, anvet plakoplastr.\nMogerioù a bep seurtAozañ\nMoger a vez graet eus traoù damheñvel ouzh ur voger fetis.\nMoger an Atlantel, un hollad difennoù spannaennek\nMoger ar son a dalvez un harz difetis a c'hell bezañ treuzet gant ar c'harbedoù (buanoc'h eget tizhded ar son)\nMoger an Daeroù\nKavet e vez ar ger e lec'hanvioù brezhonek ha darn anezho a vez gwelet evel roudoù kozh-tre galian-ha-roman peurliesañ. Gwelet e vez Kervoger (Kermoguer), Porzh Moger, Penn ar Voger, Roz ar Voger.\nMogeriañ ur gêr zo sevel ur voger en-dro dezhi.\nAdtapet diwar « https://br.wikipedia.org/w/index.php?title=Moger&oldid=1908635 »\nKemm diwezhañ d'an 6 Eos 2021 da 12:04\nKemmoù diwezhañ degaset d'ar bajenn-mañ d'an 6 Eos 2021, da 12:04.


Servijoù ha skoazell d'ar c'hevredigezhioù - UBAPAR\nServijoù ha skoazell d’ar c’hevredigezhioù\nBinvioù pedagogel da amprestiñ pe feurmiñ\nNevesaet d’ar Lun 5 a viz Kerzu 2016\nAmbroug ha kinnig servijoù d’ar c’hevredigezhioù\nA-wechoù e c’hell bezañ digoust ar re-mañ pe da baeañ. Hervez meur a elfenn eo : ma ’z eo ezel ar gevredigezh ouzh an UBAPAR pe get, an emouestl en do an UBAPAR da gaout (kementad a labour, fredoù-hent) ha daoust-hag eo kefridi pennañ an UBAPAR d’ar mare-se. Gwelloc’h dont e darempred ganeomp evit gouzout hiroc’h.\nTri bodad-labour a zo eus outo abaoe pell : an endro, an dudi brezhoneg ha gallaoueg, ar BAFA ha BAFD. Strolladoù-labour all a c’hell bezañ aozet ma vez ezhommoù gant an izili (da skouer en-dro d’ar c’hreizennoù-degemer, stummadur ar vuhezourien a gas prantadoù TAP…).\nSikour da sevel raktresoù :\nlakaat war baper ar raktres\nadlenn an teuliadoù goulenn yalc’hadoù\nsevel budjedoù ha steuñv arc’hantaouiñ\nsevel teuliadoù evit stummañ an dud a-youl-vat\nGellout a ra an UBAPAR kas DLAoù (Doare Lec’hel da Ambroug). Dodennoù : diorren ar gevredigezh, adwelet raktres ar gevredigezh, reiñ nerzh en-dro d’ur gevredigezh gwanaet, merañ ha buheziñ ur skipailh, kontaouriezh ur gevredigezh...\nAozañ pe kenaozañ stummadurioù,\nbuheziñ pe ken-buheziñ stummadurioù gant an izili pe ar gevelourien\nDa skouer : Penaos aozañ ur c’hamp vakañsoù ? Penaos aozañ kontaouriezh ur gevredigezh ? Penaos buheziñ « gant » an natur ?\nPrestiñ dafar pedagogel\nUn toullad ostilhoù buheziñ ha stummañ a zo bet krouet ganeomp, pe e vefe gant hon strolladoù-labour pe gant an izili, gant sikour an UBAPAR. Maketennoù, malizennoù, diskouezadegoù, embannadurioù a zo bet savet war dachennoù a bep seurt : an dour, al lastez, ar beveziñ, ar gweledvaoù, an diorren padus, ar boued, bord ar mor, abadennoù-buheziñ e brezhoneg…\nEr mare-mañ e labouromp war seier-kein evit mont da zizoloiñ an natur ha « mont er-maez », da vat, evit tostaat ar familhoù hag ar c’hreizennoù dudi ouzh an natur.\nAn darn vrasañ eus an ostilhoù-se a vez prestet pe feurmet d’ar c’hevredigezhioù.\nniverenn digoust evit emzivizout dre bellgomz\nskoazell war ar stlenneg : disac’hadur, adaozañ ar stlenneg, dibab ar meziantoù ret, - kevrata evit ober war-dro an traoù, gwarediñ an dielloù, sevel un diaz-titouroù, ul lec’hienn e-lec’h ma c’hell an dud kemer perzh warni war ar genrouedad\nwar-c’hed cheñchamantoù pa vezer implijer (emdroadur al lezennadur)\nservij goprañ : sevel disklêriadurioù unan enfredañ (DUE), follennoù-gopr, disklêriadurioù sokial, dielloù klozañ kevradoù labour, evit ar c’hevredigezhioù e vez implijet gante nebeutoc’h eget 9 den. Ur c’honvañsion "dispositif Impact Emploi" zo bet sinet etre an UBAPAR hag an URSSAF.\nbrudañ oberiantizoù (da skouer ar c’hampoù vakañsoù).


Golo an embannadenn amerikan (1987, DC Comics), ha hini an embannadenn vreizhveuriat, amerikan ha kanadian (1995, Titan Books)\nWatchmen a zo un heuliad albomoù bannoù-treset amerikan (comic). Er Stadoù-Unanet e vez gwelet evel ur romant grafek (graphic novel). Savet eo bet gant Alan Moore (senario), Dave Gibbons (tresañ) ha John Higgins (livioù). E penn-kentañ ar bloavezhioù 1980 e voe prenet gant tud DC Comics gwirioù meur a dudenn pec'hennet gant Charlton Comics, ha kinniget e voe da Alan Moore aozañ un heuliad berr diwarno. Ar gourharozed a voe kemmet un tammig, ha dont a rejont da vezañ Watchmen. Lakaet eo bet da film gant Zack Snyder e 2009.\n3 An tudennoù\n5 An albomoù embannet er C'hwec'hkorn\nE 1985 e c'hoarvez an darvoudoù kontet e-barzh Watchmen. Ar gourharozed o deus dilezet o micher, hag e seblantont mont diwar wel an eil war-lerc'h egile. Un trede brezel bed, etre ar Stadoù-Unanet hag bloc'had ar reter a zo war-nez kregiñ. E 1959 eo deuet war wel Doctor Manhattan, ur gourharoz ken galloudus ken ez eo tamm pe damm par da zoue, hag abalamour d'an darvoud-se eo bet kemmet red an Istor : gant ar Stadoù-Unanet eo bet gounezet brezel Viet-Nam, n'eus ket bet eus gwallskouer ar Watergate, ne vez ket mui implijet tireoul, hag emañ bepred Richard Nixon e penn ar vro. A-hed an albomoù e kaver ivez dielloù skrivet a denn da ved Watchmen : pennadoù kazetennoù ha pennadoù deizlevr unan eus an tudennoù. Ma n'eo ket liammet kement-se ar pennadoù-se ouzh red an istor e pinvidikaont anezhañ memes tra.\nDielfennañ[kemmañ | kemmañ ar vammenn]\nGraffiti diwar Watchmen\nUn istor gourharozed gwirheñvel eo : war-bouez Doctor Manhattan n'o deus ar re all tamm galloud dreistordinal ebet. Koshaat a reont, ha paket e vezont gant diwaskadennoù, douetañs, follentez hag ar breinadur. Kregiñ a ra an istor gant muntr ur gourharoz. Diazezet eo Watchmen war arouez ar smiley hag a gaver stank en istor, hag a zo arouezius eus ster ar vuhez hag eus disurzh an hollved.\nDiazezet eo titl an oberenn war ar ger saoznek watch hag a dalvez sellout ouzh, evezhiañ, hag a dalvez eurier ivez. E 12 pennad eo rannet an oberenn, hag e pep hini anezho e kroger gant skeudenn un horolaj o tiskouez emeur o tostaat ouzh hanternoz. Skeudenn an amzer o treiñ hag o kas an dud war-du fin ar bed a gaver ivez, dindan stumm un tarch gwad stumm ur biz dezhañ. Ar skeudenn-se a gaver war smiley golo al levr.\nAnv a zo ivez eus an dro-lavar latin « Quis custodiet ipsos custodes? » (« Piv a ziwall diouzh ar warded ? »), tennet eus un destenn gant Juvenal. An droidigezh saoznek (« Who watches the watchmen ? ») a gaver en albom, treset ouzh mogerioù, rak disfiz o deus an dud rak an doare ma tegas Watchmen ar justis.\nA-fet tresañ ez eo gwall binvidik an oberenn, ha meur a elfenn anezhi a gaver en-dro el lagadennoù hag en istor dre vras.\nWatchmen: a-gleiz da zehou: Ozymandias, Silk Spectre II, Doctor Manhattan, The Comedian (war e benn-glin), Nite Owl II, Rorschach\nThe Comedian (Eddie Blake)\nRorschach (Walter Joseph Kovacs)\nSilk Spectre II (Laurie Juspeczyk)\nEmbannet eo bet Watchmen gant DC Comics azalek 1986. Plijet-bras e voe ar vurutellerien, ha roet e voe priz Hugo da Watchmen. Ar wech kentañ e oa e vefe roet ar priz d'un albom bannoù-treset. Priz an albom estren gwellañ a voe tapet ivez gant Watchmen da-geñver saloñs bannoù-treset Angoulême e 1989. Lakaet eo bet e-touez ar 100 romant saoznek gwellañ embannet abaoe 1923 gant skipailh ar gazetenn amerikan Time. \nAn albomoù embannet er C'hwec'hkorn[kemmañ | kemmañ ar vammenn]\nZenda : levrenn1 betek 6 ; adembannet dindan stumm 2 levrenn (1992).\nDelcourt : embannadenn glok (1998).\nPanini : embannadenn glok ha troidigezh nevez (2007). Adembannet miz C'hwevrer 2009.\nLec'hienn ofisiel e galleg\nAktourien film Zack Snyder\nPennad-koaz gant Paul Greengrass\nPennad-kaoz gant Zack Snyder\nAtersadenn Alan Moore : Toasting absent heroes, Alan Moore discusses the Charlton-Watchmen Connection.\nAdtapet diwar « https://br.wikipedia.org/w/index.php?title=Watchmen&oldid=1758903 »\nKemmoù diwezhañ degaset d'ar bajenn-mañ d'an 4 Eos 2017, da 12:18.


Andreas Ernestus Josephus Claes, pe Ernest Claes, ganet e Zichem, d'ar 24 a viz Here 1885 ha marvet d'an 2 a viz Gwengolo 1968 en Elsene, a oa ur skrivagner flandrezat. Lod eus e skridoù en deus sinet gant an anv-pluenn G. van Hasselt.\nE oberenn anavezetañ eo ar romant De Witte (1920), a gont istor ur paotrig, e istor dezhañ e gwirionez, hag a zo bet savet filmoù diwarnañ gant Jan Vanderheyden e 1934 ha gant Robbe De Hert e 1980. E-touez e levrioù all e c'haller menegiñ Herman Coene (1925-1930), Kiki (1925) ha Floere het Fluwijn (1950). E-barzh Namen 1914 en deus kontet penaos e oa tremenet ar Brezel-bed Kentañ evitañ, pa voe kaset d'ar c'hlañvdi ha d'ar prizon e-kichen Namur.\nWar an dachenn bolitikel e oa a-du gant emrenerezh Flandrez ha stourm a reas gant ar Vlaams Nationaal Verbond, ul luskad broadelour hag a genlabouras gant an Nazied e-pad an Eil Brezel-bed. Rebechet e voe kement-se dezhañ goude ar brezel ha tremen a reas tri miz e toull-bac'h Sint-Gillis (Brusel), a-raok bezañ didamallet.\nAdtapet diwar « https://br.wikipedia.org/w/index.php?title=Ernest_Claes&oldid=1967066 »\nKemm diwezhañ d'an 18 C'hwe 2022 da 15:55\nKemmoù diwezhañ degaset d'ar bajenn-mañ d'an 18 C'hwe 2022, da 15:55.


Journal de Renaud Camus, lundi 5 septembre 2016\ncréée le mardi 6 septembre 2016, 18 h 50Plieux, lundi 5 septembre 2016, minuit & demi. C’est la bouche qui me donne beaucoup de fil à retordre, à présent, presque littéralement. Elle ~~’~~~~ ~~~~ ~~~~~~~~~ ~~~~~ ~~~’~~~ ~~~~~~, ~~~ ~~~~~~~ ~~~~~~, ~~~~~ ~~~ ~~~~~~~~~ ~~~~~~~~~~~~ ~~ peine. Mais il ~~~~~ ~~~~~~ ~~~~~~~~~ ~~ ~~~~~~ ~~~~~~, ~~~~~~~~~~~~ ~~’~~~~~~ ~~~~ ~~~ ~~~~~~~~~~~, ~~~~~~~ ~~~~~, ~~~ ~~~~~~~~, ~~~~~ ~~~~~~~~~~~ ~~~~~~~~~~~~ ~~~~~~~~~~~~~~~~ : ~~~~ ~~~~~~~~~~~~ ~~~~~~~~~~~~~ ~~~ ~~~~~~~, ~~’~~~~ ~~~~~, ~~~~ certaine appréhension de ~~’~~~~~~. ~~’~~~~ ~~~ ~~~~~~ ~~~ ~~~~ ~~~ ~~~~~~ ~~~~~ ~~~~~ ~~~ ~~~~~~~ ~~~ ~~~~~~~, ~~~ ~~~~~-~~~~~, ~~~~~, ~~~ ~~~~~~~-~~~ ~~ ~~~~ ~~~~~~ ; ~~~~~ ~~~~ ~~~~~~~~, ~~’~~~~ ~~’~~~~~~~~~~~ que je crois ~~~~~~~~~~~~, ~~~, ~~~~~~~~~~~~~~, ~~~~~~ ~~~~ ~~~ ~~~~~~~~~ ~~~~~~~~~~~. ~~~ ~~’~~~~ ~~~ ~~~~~~ ~~~ ~~~ ~~~~~~~~~. ~~~~ ~~~~~~~-~~~ ~~~~~~~~~ ~~~’~~~~ ~~~~~~~ ~~~~~~ ~~~ ~~~~~~~, ~~~~~~~~~~~ ~~~~~~~~, ~~~~~~ ~~~~~~~ que la moitié ~~’~~~~ ~~~~~~~~~~, ~~~~~ ~~~~~~~~, ~~~~~ ~~~ ~~~~~~~~ ~~~~~~~~ ~~~~~~~~~~~, ~~~ ~~~~~ ~~~~~~ ~~~~~~~ ~~’~~~~ ~~~~ ~~~ ~~’~~~~ ~~~~~~~~~~~~~, ~~’~~~~ ~~~~~, ~~~ ~~~ ~~~~~~~ ~~~~~ ~~~ ~~~~ ~~ qui doit la tracer ?\nLa ~~~~~~~~~~~~ ~~~~~~~, ~~~ ~~~ ~~~~~~~ ~~~~ ~~’~~~~~~~ ~~ ~~~~ ~~~~~ ~~ ~~~ ~~~~~~~, ~~~ ~~~~ ~~’~~ ~~~~~~~~~~ ~~~~~ ~~~ ~~~~~~ ; ~~~ ~~~~~~ ~~ ~~~~ ~~~ ~~~~~ soupçonneux, j’ai beau ~~~~~~~~~~ ~~~ ~~~~~~ ~~ ~~~~~~ ~~~~~~ ~~~ ~~~~~~~~ ~~~~~~~~~~~ ~~~~~~~~~~~~~, ~~~ ~~’~~ ~~~~~~~~~ pas.\nJ’ai ~~~ ~~~ ~~~~~~~~~~ ~~~ ~~~~~~ ~~~ ~~~~~ ~~’~~~~ ~~ ~~~~ ~~~~~~ ~~~ ~~~~~-~~~~~~~~~~, sur les réseaux ~~~~~~~~, ~~~ ~~~~~~~ ~~~~ ~~~~~~~~~ ~~ ~~~~~~~ ~~~~~ ~~~~~~~~ ~~~~~~, ~~~ ~~~~~~~~ ~~~~~ ~~~~~~. ~~’~~~~~~~~~~~~, ~~~~ ~~~~~~, ~~~~~~~~ ~~~~~~~~~~~~~ ~~~~~~ ~~~~~~~~~ ~~~~~~~~~~~~~~. ~~~ ~~~~~~~~ ~~~~~~ ~~~~~~-~~~, ~~~~ me semble tout ~~ ~~~~~ juste :\n« ~~~~~ ~~~~~~~~~ ~~~~~~~~~ ~~’~~~~~~~, ~~~ ~~~~~~~~~ ~~~~~~ ~~ ~~~~~~~ ~~~~ ~~’~~~~~~ ~~~~~~~~~ ~~’~~~~~~~ ».\nAh, ~~’~~~~~~ ~~~~~ ~~~… ~~’~~~~~ ~~~~~~~~~ ~~~~~~ ~~~ ~~’~~~~~~~, ~~~ ~~~~ ne m’est pratiquement ~~~~~~~ ~~~~~~~, ~~~~~ ~~~ ~~~ ~~’~~~~~ ~~~~, ~~~~. ~~~ ~~’~~~ ~~~~~ ~~~~~~~ ~~~~~ ~~~~ ~~~ ~~~~, ~~~~~ ~~~~ ~~~~ ~~~~~~~ ~~~~~ ~~~~ ~~~ ~~~~~~~~, ~~~ ~~~ ~~~~~~~~~ à l’excès, et ~~~ ~~~~~ ~~~~ ~~~~~~~ ~~ ~~~~~. ~~’~~~~ ~~~ ~~~~~~ ~~~~ ~~~ ~~’~~~ ~~~~~~~ ~~~ ~~~~~~~~ ~~~~~ ~~ ~~~~~ ~~~ ~~~~~~~~, ~~~~~ ~~~ ~~~~~~~~~~~~, ~~~~~ ~~’~~~~~~ ~~~ ~~~ cinéma, qui ne ~~~~~~~~~ ~~~~ ~~’~~~ ~~~~~~ ~~~~~~ ~~~~~~, ~~~~~~~~~~, ~~~ ~~~~~~~~ ~~~ ~~~~ ~~~ ~~~~~ ~~~~ ~~~ ~~~~~ ~~~~~~~~~. ~~~~~~~ ~~~~ ~~~~~~ ~~~~~ ~~~~ ~~~~~~~~, ~~~~~~~~ ~~~~~ ~~~~~~~~ ~~’~~~~~~~~~~ d’une boule, me ~~~~~~~ ~~~~~~~~~~~~~, ~~~ ~~~ ~~’~~~~~~~~ ~~~~ ~~~~~~~~~~ ~~~~~ ~~~~~~~, ~~~~~ ~~~~ ~~~~~ ~~~~~~~, ~~~~ ~~~ ~~~~~~~~~~~~~~ ~~~~ ~~~~~~ ~~~~~~, ~~ ~~~ ~~~~~~ ~~~ ~~~~ ~~~ ~~~~~~~~. ~~~ s’agit-il pas, pourtant, ~~’~~~~ ~~~~~~~~ ~~~~~~~~~~~ ~~~~~~~~~~~~~~~, ~~~ ~~’~~~ ~~~ ~~~~~ ~~~~ ~~~ ~~~~~~~ ~~~~~~~~~ ~~~~~ ~~~~~ ~~ ~~~~~ ~~~ ~~~~~ ~~~~ ~~~~~~ ~~~ ~~~~~ ~~~~ ~~~~~~~, ~~~ XVIIIe ~~~~~~~ surtout (nous avons ~~~~~ ~~~~~~~~~~ Barry Lyndon) ? ~~ ~~~~~~ ~~~~ ~~~ ~~~ ~~~~~ ~~~ ~~~~~~~~ ~~~~~ ~~ ~~~~~ ~~~~~~~~~ ~~~~~ ~~~~ ~~~~~ ~~’~~~~~~~ ~~~~ ~~~~, ~~~~~ ~~~~~~~~~~~~~, ~~~~~~~~~~~~ ~~~ ~~~~~~~~ dénaturé la noblesse, ~~~ ~~~~~~~~~~ ~~~ ~~~~~~ ? ~~~~~~~~-~~-~~~ ~~~ ~~~~~~~ ~~~ ~~~~~~~~~ ~~~~~~ ~~~~ ~~~~ ~~~~~ ~~’~~~~ ~~’~~~ ~~~~~~~~~ ?\nvoir l’entrée du lundi 5 septembre 2016 et ses 4 images dans Le Jour ni l’Heure


Pajenn:Le Clerc - Ma beaj Londrez, 1910.djvu/102 - Wikimammenn\nPajenn:Le Clerc - Ma beaj Londrez, 1910.djvu/102\nment a vad a ra ze d’ar galon ma sav an dour d’an daoulagad.\nPa ver arru ouz an ôter vras ec’h a an ôtro ar c’hannadour d’azean war an tron a zo bet savet evitan en tu kle d’ar c’heur, hag ar gardinaled-all war eun tron hir a-dal d’ean, epad ma en em denn an eskibien en daou du evit kemer kadorio. Dre-oll ’us d’ê goloio elektrik a skuilh warne eur sklerijen kazi ken skedus ha hini an heol ; war an douar ne gredan ket e c’hellfed gwelet kaeroc’h tra.\n§ III. — LIZER AR PAB PI X D’AR GENDALC’HERIEN\nNeuze e sav sekretour ar c’hannadour er gador-brezeg hag e lenn al lizer an neus skrivet ar Pab Pi X evit rei ôtre d’an otro Vannutelli da zelc’hen e blas e gouelio Londrez. Eul lizer latin ec’h ê ha dre-ze e c’hellan heuilh al lenner ha gouzout e fell dreist-oll d’an Tad Santel trugarekât kement-hini an neus roet dorn evit danzen ar c’hendalc’h : an otro Doue da gentan ; en e c’houde pobl Bro-Zôz hag ar re a ren anean ’n eul lezel gantan ar gwir frankiz, ha dreist-oll ar Zozôn gatotik, o eskibien hag o arc’heskob.\n« Nag a stad a lakont ennon, emean, ’n eur ober kement enor da Zakramant an Oter ! Kement-se a ziskoe o deus eur spered kristen, ha, dreist-oll eur spered katolik. Rak etouez ar zakramancho heman eo ar zantelan, o vean mac’h ê, n’ê ket hepken eur ganol a zigas d’imp graso an Otro Doue, mes mammen an oll c’hraso. Petra eo an hosti sakr, nemet hon Zalver e-unan ? Etouez ar gristenien, n’eus nemet ar gatoliked roman a gredfe ze. Setu perak, ’n eur enori zakramant an Eukarist, en em anzaver evel bugel d’an Iliz katolik.\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/102&oldid=109546 »\nKemmoù diwezhañ degaset d'ar bajenn-mañ d'an 6 Du 2017, da 12:18.


Diviz diwar-benn an eutanaziezh - An tri hent\nGoulenn: Peseurt emzalc’h e ranker kaout e-keñver an eutanaziezh ? Daoust hag-eñ eo ar spered staget c’hoazh ouzh ar c’horf danvezel m’emañ an hini-mañ o vezañ touellet gant binvioù ?\nEmmanuel: Dic’houzvez war ar gwirvoud bras da geñver divarvelezh ar spered eo an dud a vicher hag atabeion ar glañvourion, hag a bleg d’an ober eutanaziezh, intret gant menozioù danvezel. Ar marv a-fetepañs a zo klevet evel fin an holl boanioù, met eo ur fazi bras. Sevel eus doare diaes, evel ar c’hleñved, ne ziskoulm ket an abegoù don hag hen produ peogwir emañ ar re-mañ en hon emskiant.\nDa gentañ eo ret kaout fiziañs er Ragevezh Doueel peogwir eo seurt doareoù kentelioù prizius e doareoù-puraat ar spered.\nAr mareoù diaes a vo heuliet, diwezatoc’h, gant mareoù eürus. Rankout e vefe ivez derc’hel soñj ez a war-raok ar skiant mezegel bemdez hag e resev kleñvedoù prederioù reizh hiziv, gwechall dibare; ouzhpenn-se e tervaer e meur a zoare dija darvoudoù a bare e klañvourion disouezhet gant mezeien.\nDa geñver ar goulenn all e respontomp ya, hag e teu da benn an ardivinkoù d’ober en ur mod ma chom ar spered staget ouzh e gorf dre liammoù an trospered. Se a zo peogwir e teuont da benn da drec’hiñ, betek ur poent bennak, war digolloù ha dishesonerezhioù e berenn vuhezek ar benvegad lakaet da sevel gant ar c’hleñved.\nTennet eus al levr Plantão de Respostas – Pinga Fogo (2015)\nPreviousPrevious post: Ster kuzhet a-dreñv ar c’hevellelezh\nNextNext post: Sonerezh ha Speredouriezh


IAM er C’harène (13/02/2014) | Korn an dudi\nPosted: 17 C'hwevrer 2014 in Sonadegoù\nTikedennoù:IAM, La Carène, rap, rap gall\nDimerc’her tremenet e oan e Brest evit gwelet IAM war leurenn ar C’harène.\nDibaoe ma bloavezhioù skolaj e plij din kalz crew Masilia, unan eus ar strolladoù rap koshañ (1989) hag anavezetañ er c’hwec’hkorn (gant NTM).\n« Nés sous la même étoile » a zo unan eus an tonioù kentañ am eus bet ar blijadur da rapiñ dre eñvor (gant tonioù-zo gant MC Solaar, 113, Fonky Family, Sniper, Wallen pe c’hoazh Rohff).\nPa ‘m eus desket e oant o vont da baouez a-benn nebeut hag e tremenent ba’r vro em eus tapet ma flas kerkent.\nAr sonadeg (div eurvezh bennak) a zo bet dreist. Un ton nevez evit dihuniñ an dud ha reiñ amzer d’ar re a oa c’hoazh o stotañ pe o lipat ur bier da erruout, ha setu an traoù sirius da gregiñ da vat gant an ton « L’école du micro d’argent ». Gant div bladenn deuet ‘maez nevez-zo (« Arts martiens » e miz Ebrel 2013 hag « … IAM » e miz Du 2013), e oa tu da soñjal e vije nebeutoc’h a blas evit an tonioù koshoc’h (pell da vezañ kozh tonioù !). A-benn ar fin eo bet dreist ar c’hempouezh kavet gant ar strollad etre an tonioù nevez hag ar re goshoc’h, re ar bladenn « L’école du micro d’argent » evit an darn vrasañ. 9 ton diwar ar 15 a ya d’ober gwellañ pladenn ar strollad a zo bet klevet an deiz all !\nMa oa un digempouezig dimerc’her, e oa kentoc’h etre an daouad Akhenaton ha Shurik’n ha peurrest ar strollad, kalz siouloc’h. N’eo ket bet klevet kalz Kephren ha ne vez ket gwelet kement an DJ-ed, Kheops hag Imhotep, kuzhet a-dreñv o ardivinkoù). Shurik’n a oa dirollet ha sonet en deus ivez daou don solo dezhañ (« Samuraï » ha « Fugitif »). Ouzhpenn rapiñ mat a rae an daou MC. Implijet o deus mat-tre al leurenn hag ur gwir c’hoari aktourien a zo ganto, pe zoken etrezo, evel war « Sombres manoeuvres » da skouer (kanaouenn leurenniet brav, evel ma vijent o respont an eil d’egile e-kerzh ur GAV).\nGant re an adgalv, a zo bet eus ar c’hentañ troc’h (« Je danse le Mia », « Petit frère », « Dernier coup d’éclat ») an ton gwellañ a zo bet « Demain c’est loin », dek munutenn rap a-feson gant ur Shurik’n tomm-berv, dek munutenn eürusted.\nMa plij deoc’h IAM ha n’ho peus ket bet tro d’o gwelet c’hoazh, grit eveldon, n’ho po ket keuz !\nDaoust dezho tostaat eus o hanter-kant vloaz e chom yaouank hag efedus c’hoazh paotred IAM.\nDa gaout un tañva mat, setu ur sonadeg all, gant ur set damheñvel ouzh hini Brest.\n22 C'hwevrer 2014 da 10:29 PM\nArg! Keuz ‘m eus pas bezañ bet d’o abadenn e Roazhon pa lennan da rentañ-kont!! 😥\n24 C'hwevrer 2014 da 9:29 mintin\nDjúpið / Baltasar Kormákur (2012)


Ganet eo Yasser Arafat (ياسر عرفات), d'ar 24 a viz Eost 1929 e Kaero (القاهرة) Egipt ha marvet eo d'an 11 Du 2004 e Clamart (92) (Frañs). E anv melestradurel a oa Mohamed Abdel Raouf Arafat al-Qudwa al-Husseini (محمد عبد الرؤوف القدوة الحسيني) met Abou Ammar (|ابو عمّار) a veze graet anezhañ ivez, diouzh e anv brezel. Ur stourmer hollvrudet evit difenn gwirioù pobl Palestina zo bet eus Yasser Arafat, hag eñ bet o ren ar stourm kuzh a-raok bezañ e penn ar vro.\nYasser Arafat e 2001\nUnan eus krouerien ar Fatah eo bet er bloaz 1959 hag e penn an Aozadur evit Dieubidigezh Palestina (ODB) eo bet ivez etre 1969 hag e varv. Dre e vrud hag e obererezh e lak anavezout stourm pobl Palestina er bed a-bezh. Diouzh he zu, Israel a ra spontour anezhañ en abeg d'ar stourmoù kalet a ren pe a lez ober. Er bloavezhioù 1990 ez eus anezhañ dileuriad Palestina en divizoù da glask mont war-du ar peoc'h gant Israel. Sinañ a ra emgevlioù Oslo e 1993 gant Yitzhak Rabin, kentañ ministr Israel ha Bill Clinton, prezidant SUA. Dont a ra da vezañ kentañ prezidant riez nevez Palestina ha resev a ra Priz Nobel ar Peoc'h e 1994 asambles gant Shimon Peres ha Yitzhak Rabin.\nAdalek 2001, er bloaz m'eo dilennet Ariel Sharon kentañ ministr Israel, betek 2004 eo rediet Arafat gant Israel da chom e kêr Ramallah. Daou vloavezh-pad betek e varv eo lakaet da chom sparlet er Mouqata'a, (burevioù gouarnamant Palestina, e Ramallah). Goude un hir a sez lakaet gant arme Israel war ar Mouqata'a betek Here 2004 eo kaset Abou Ammar war ar prim, hag eñ klañv bras dija, da ospital an arme gall e Clamart ma varv un nebeud deizioù goude d'an 11 a viz Du.\nAdtapet diwar « https://br.wikipedia.org/w/index.php?title=Yasser_Arafat&oldid=1628569 »\nKemm diwezhañ d'an 17 Meu 2015 da 17:49\nKemmoù diwezhañ degaset d'ar bajenn-mañ d'an 17 Meu 2015, da 17:49.


Pajenn:Morvan - Buez ar Zent, 1894.djvu/368 - Wikimammenn\nPajenn:Morvan - Buez ar Zent, 1894.djvu/368\nc’hellit ket, evel ar Zent, diskouez karantez d’ar re o deuz great drouk pe boan d’ehoc’h, arabad e d’ehoc’h ken nebeut diskouez kasouni ; rak ma tiskouezit kasouni, e roit da anaout ne fell ket d’ehoc’h pardouni, ha ma ne bardounit ket d’ho nesa pa en deuz hoc’h offanset, ne viot ket hoc’h-unan pardounet gant Doue.\nann trede var ’nn ugent a viz mae\nSANT DONASIAN HA SANT ROGASIAN, MERZERIEN\nDonasian ha Rogasian a ioa daou zen iaouank a lignez huel, o chom enn Naoned enn amzer ann impalaer Dioklesian. Breudeur oant, hag ho daou o devoa troet kein d’ann doueou faoz evit heul ar relijion gristen ; mes Rogasian n’oa ket badezet c’hoaz, ha Donasian, er c’hountrol, en doa dija resevet ar vadiziant.\nAnn impalaer Dioklesian o veza roet urs da lakaat ar gristenien d’ar maro, gouarner Frans a deuaz euz he berz d’ann Naoned da ober eunn enklask euz ann dud fidel. Donasian a oue diskuillet raktal d’ar gouarner-ze, ha galvet da vont d’he gaout. « — Donasian, eme ar gouarner, var a glevann, c’houi ne fell ket d’ehoc’h adori hon doueou, ha kement-se zoken n’e ket aoualc’h d’ehoc’h. Lavaret a rit a bep seurt traou anezho, ha ne ehanit da alia ar re all d’ho disprijout enn eur embann e peb leac’h ne c’heller beza salvet nemed o kredi enn eunn den hag a zo maro var ar groaz. »\n« — Guir a livirit, eme Zonasian ; karout a rafenn guelet ar Zalver-ze servichet gant ann holl: rak n’euz nemethan hag a virit beza adoret gant ann dud. »\n« — Peoc’h var gement-se, eme ar gouarner, pe heb dale me lakaio fin d’ho puez. »\n« — N’em euz ket aoun rak ar maro, eme Zonasian ; ar maro ne d-eo spountuz nemed evit ar re a jom evel dhoc’h-hu aheurtet enn ho fals kredennou. »\nO klevet eunn hevelep respount, ar gouarner a re chadenna ar c’hristen kalounek hag he deuler er prizoun.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/368&oldid=137568 »


Ar film hollvrezhonek kentañ sevenet e… 1934 ! – Dispak\nPublished on 26/09/2018 24/08/2020 by Mevena Guillouzic-Gouret\nN’eo ket gwall anavezet gant ar vrezhonegerien, met e 1934 e oa bet troet ar film kentañ e brezhoneg gant ar sevener Jean Epstein, Chanson d’Ar-Mor. Ur sevener polonat awenet gant Breizh e oa.\nGanet eo bet Jean Epstein e 1897 e Varsovia. Goude studioù medisinerezh e Lyon e krog da sevel filmoù e penn-kentañ ar bloavezhioù 1920, a ra berzh-bras e bed ar sinema hag ar filmvarnourien. Teorikour da gentañ-penn, kenlabouret en deus gant pennoù brudet ar mare, Louis Delluc ha Luis Buñuel en o zouez.\nKrouiñ a ra e 1926 e embregerezh dezhañ, Filmoù Jean Epstein, evit bezañ emrenoc’h war ar produiñ. Buan e sav kudennoù arc’hant avat, ha dle forzh pegement a samm ar sevener war e chouk. Divizout a ra neuze mont da Benn-ar-Bed da ziskuizhañ ha da zistanañ, rak boaz e oa da zont da vakañsiñ da Vreizh abaoe 1911.\nFilmañ tud ar vro hag ar mor\nAwenet-bras eo gant ar vro, hag er goañv 1928 e sav ar film Finis Terrae, filmet etre Enez Eusa ha Banneg. Ur stil nevez zo gant ar film-mañ : kentoc’h eget filmañ e studioioù e-giz ma rae betek-neuze e weler amañ skeudennoù gwirion, gant aktourien n’int ket a-vicher ken, met tud ar vro. Breizh hag ar mor a zeu da vezañ un dachenn-c’hoari d’e filmoù : seveniñ a ra Mor’Vran e 1930 ha L’or des mers e 1932.\nN’eo ket disammet diouzh e gudennoù arc’hant siwazh : asantiñ a ra neuze Jean Epstein ober filmoù pe teulfilmoù bruderezh. Seveniñ a ra e 1934 Une visite à l’Ouest-Eclair evit ar gazetenn a zeuio da c’houde da vezañ Ouest-France. D’ar memes koulz, Jean Des Cognets, ezel eus kuzul-evezhiañ l’Ouest-Eclair ha senarier, a c’houlenn digantañ seveniñ ur film all diwar-benn unan eus e zanevelloù : Chanson d’Ar-Mor.\nUr film e brezhoneg penn-da-benn\nDalc’homp soñj emaomp aze c’hoazh e penn-kentañ-tout ar sinema gant komzoù. The Jazz Singer, anavezet evel ar film kentañ gant son, a zo deuet er-maez e 1927 er Stadoù-Unanet. Ur gwir dispac’h teknologel eo, hag adalek deroù ar bloavezhioù 1930 e c’houlenn muioc’h-mui an dud klevout komzoù er salioù teñval. N’eo ket diouzh ar c’hiz ken ar filmoù digomz.\nDivizout a ra neuze Jean Epstein seveniñ ar film Chanson d’Ar-Mor e brezhoneg penn-da-benn, gant sikour ar yezhoniour ha skrivagner Fañch Gourvil, a laboure e L’Ouest-Eclair ivez. E-giz ar filmoù a ra berzh d’ar mare-se ez eus ennañ dreist-holl kanaouennoù, kanet gant an dudenn bennañ (c’hoariet gant ar c’haner Yvon ar Marc’hadour).\nAn istor a zo klasel : Yann-Vari Maodez a zo ur paotr yaouank kouezhet e karantez gant Rozenn, merc’h ur perc’henn pinvidik. Siwazh e rank-hi dimeziñ gant un den ken pinvidik all… Kanañ a ra neuze e dristidigezh.\nN’eus ket bet graet berzh bras ar film pa oa deuet er maez, ha dre ma oa ur film urzhiet gant ar pal brudañ ar vro, gant ur sell folklorel a-walc’h, ne c’heller ket lâret ez eus amañ un oberenn eus ar re wellañ. Koulskoude ez eo ur film a-bouez memes tra, an hini kentañ-tout e brezhoneg penn-da-benn.\nTeulfilmoù brudañ all a reas Jean Epstein goude 1935, en o zouez La Bretagne, ha goude ar brezel e teuas a-benn da seveniñ daou film all c’hoazh : Le Tempestaire e 1947 ha Les Feux de la mer e 1948. Mervel a reas e 1953 da 56 vloaz.\nSkeudenn tapet e-pad prantad filmañ “Chanson d’Ar-mor” – © Cinémathèque Française\nMemor, Sevenadur, SinemaBrezhoneg, Sinema\nPrevious Previous post: Al lojeiz sokial en arvar e Breizh\nNext Next post: Dispak omp !


Bartholomew Sharp - Wikipedia\nBartholomew Sharp (1650 - 1690 ?) a oa ur boukaner saoz. E-pad tri bloaz e labouras evel boukaner, anvet e oa e vag Trinidad . Un droad a reas war aodoù kornôg Amerika ar Su betek an Antilhez. Preizhata a rae trevadennoù spagnol. Kregiñ a reas gant e vicher pa ne voe den ebet e penn boukanerien Amerika ar Su. Buan e voe anvet e penn ar strollad, hag ur martolod ampart e oa. Dindan e renadur e preizhatas ar voukanerien Amerika ar Su betek an inizi Karaib : meur a gêr a voe preizhataet ganto, hag ivez 25 bag spagnol.\nEtre 1680 ha 1682 e veajas an doktor Basil Ringrose (1653-1686) gantañ. Ul levr bourzh a skrivas, ennañ peadra da c’houzout muioc’h a draoù diwar-benn ar voukanerien. Digastizet e voe gant ar rouanez peogwir en doa roet kalz kartennoù-mor laeret digant ar Spagnoled.\nAdtapet diwar « https://br.wikipedia.org/w/index.php?title=Bartholomew_Sharp&oldid=1455953 »\nKemmoù diwezhañ degaset d'ar bajenn-mañ d'an 3 Ebr 2013, da 04:58.


Stumm eus an 26 C'hwe 2006 da 11:56\n1 okted ouzhpennet , 14 vloaz zo\nStumm eus an 26 C'hwe 2006 da 09:47 (kemmañ)\nStumm eus an 26 C'hwe 2006 da 11:56 (kemmañ) (dizober)\nUr [[Yezhoù semitek|yezh semitek]] eus is-skourr [[yezhoù etiopek an norzh]] eo an '''tigrineg''' (ቲግሬ ''tigre'' pe ኻሳ ''c'hasa'') komzet e en [[Eritrea]] (800. den e []) hag e norzh [[Soudan]].\nDaoust ha m'ec'h eo heñvel-tre o anv, n'en deus an tugreegtigreeg netra da welet gant Proviñs [[Tigray]] en [[Etiopia]].\nEvel an darn vrasañ eus ar [[yezhoù etiopek]] e vez kavet en tigreeg ar [[Kensonenn|c'hensonennoù]] [[Doare distagañ|strakal]]. Diouzh an tu all, avat, e ra c'hoazh an tigrigneg gant an div gensonenn [[Lec'h distagañ|farinjek]] distaget er c'hourlanchenn a veze kaver sañset er [[geuzeg]] met kollet gant an darn vrasañ eus ar [[yezhoù etiopek]] all nemet an [[tigrigneg]] ha neuze e c'heller ober an diforc'h diuzhtu tu dre gomz etre ar [[Yezh|yezhoù]]-mañ ha yezhoù kar all evel an [[amhareg]].\nAbaoe an [[XIXvet Kantev]] e vez skrivet e vez an tigrigneg gant ar [[skritur etiopek]] bet diorroet er penn-kentañ evit skrivañ ar [[geuzeg]] bet degaset eno gant [[Misioner|misionerion]] eus [[Sveden]] evit reiñ ar [[Bibl]] er [[yezh]]-mañ. E gwirionez, avat, dre m'emañ liammet-stank ar geuzeg ouzh [[Iliz Ortodoksel Tewahedo Etiopia]] e kav gwell an darn vrasañ eus an Digreed, [[Islam|muzulmaned] anezhe, ober gant an [[arabeg]] evel yezh dre skrid hag e kavfent gwlloc'h e vije skrivet o yezh ivez oc'h implijout al [[lizherenneg arabek]].\nAdtapet diwar « https://br.wikipedia.org/wiki/Dibar:MobileDiff/35618 »


Emgann Zamora - Wikipedia\nEmgann Zamora, anvet ivez emgann Villagodio en spagnoleg, zo un emgann e-kerzh Brezel dieubidigezh Spagn d'ar 6 a viz Genver 1809 e Zamora, en Spagn, etre un arme c'hall renet gant ar jeneral Pierre Maupetit hag ur bagad soudarded eus Galiza dindan Agustín Manso. Trec'h e voe ar C'hallaoued.\nTra m'edo arme Napoleone Buonaparte war-lerc'h ar Saozon e hanternoz Spagn abaoe dibenn 1808, e chomas sac'het marc'hegerien ar jeneral Maupetit dirak kêr Zamora, pa oa bet serret ar perzhier gant ar bobl. Soudarded all a zeuas da harpañ a-benn an 10 a viz Genver ha neuze e voe kemeret kêr gant ar Gall Maupetit.\nAdtapet diwar « https://br.wikipedia.org/w/index.php?title=Emgann_Zamora&oldid=1896894 »\nKemmoù diwezhañ degaset d'ar bajenn-mañ d'an 4 Meu 2021, da 16:45.


Bezañ emaoc'h war ar bajenn : Ar c'helenn > An tañva eus ar brezhoneg er skolioù\nAn tañva eus ar brezhoneg er skolioù.\nDiwar anv an teir bro a ya d’ober Penn-ar-Bed (Kerne – Leon – Treger) e teu K.L.T. Houmañ a gemer perzh er c’helenn brezhoneg hag a gas war-raok kultur Breizh war un dro.\nBrezhoneg er skolioù e-lerc’h ma vez kelennet e galleg : evit peseurt ?\nAr brezhoneg a oa betek n’eus ket gwall belloù ar yezh a veze graet ganti bemdez gant hon tud, hon tud-kozh pe kement hini a oa o chom e Breizh-Izel.\nSiwazh ez eo bet lakaet ar brezhoneg a-gostez abaoe hanterkant vloaz zo pe dost, gwashoc’h c’hoazh ankounac’haet.\nReiñ un tañva eus ar brezhoneg d’ar vugale : petra eo a-benn ar fin ?\nKustumiñ bugale ar skolioù d’ar brezhoneg eo hon labour. Dre ar c’hoari hag ar c’homz e vez kaset ar c’hentelioù da benn.\nDre ’n hent-se e c’hell ar vugale lavaret e brezhoneg ar pezh o deus desket, pep hini d’e dro pe an holl asambles, gant doareoù a bep seurt : kanaouennoù ar vro pe nevez, rimadelloù, pezhioù-c’hoari bihan, c’hoarioù, dañsoù Breizh ha broioù Kelt, margodennoù...\nDigeriñ daoulagad ar vugale war ar brezhoneg : da betra servij ?\nGant ar pezh a ginnigomp hag ar vuhez tro-dro dezhe e c’hello ar vugale en em rentañ kont drezo o-unan ez eus eus ar brezhoneg e-barzh o buhez pemdez : panelloù henchañ en div yezh, anvioù familh hag anvioù lec’h, abadennoù er post-bihan pe vras...\nAnavout talvoudegezh ar brezhoneg a-benn intent gwelloc’h hon c’hultur ?\nAr c’hentelioù er skolioù kinniget gant K.L.T n’int ket graet evit lakaat ar vugale da gomz brezhoneg da vat e dibenn ar c’hentañ derez. Reiñ c’hoant dezhe da vont pelloc’h gantañ dre o zommañ outañ, setu ar pezh a vezomp o klask ober...\nMont pelloc'h gant ar brezhoneg er skolioù !pdf - 194 Ko\nBarregezhioù da dapoutpdf - 157 Ko\nMont pelloc'h gant ar brezhoneg er skolioù !Mont pelloc'h gant ar brezhoneg er skolioù !\nBarregezhioù da dapoutBarregezhioù da dapout


Jermen Boutier - RADIO KREIZ BREIZH\nJermen hag he gwaz Albert (Guégan) e miz Gouere 1954, ur pennadig amzer a-raok mont da chom e-maez ar vro (dielloù Jean-Yves Guégan)\nJB : Da krec’h emañ ?\nHB : Ya. Soñj ‘peus pelec’h ‘peus desket anezhi [ar gontadenn] ?\nJB : Gant ma zad. Pa oan yaouank. Pa oan en oad a… Oh, me ‘meus klevet ar re-se alies heñ. Met pa oan arri da pe’rzek, pemzek vloaz ‘moa komañset skrivo anezhe. Ha skriven anezhe war kaieroù-skol. Ha diwar ar re-se ‘meus adkopiet anezhe neuhen war feuilhennoù all. Memes ‘meus machinet anezhe gant ur mekanik-skrivo.\nHB : C’hwi zo deus amañ pe deus ur barrouz all ?\nJB : Me zo ganet en Sant-Servez. Hag ma yaouankiz ‘meus tremenet ‘ba Sant-Negan, en Kerien. Hag goude oan dimezet oan aet da broioù all. Ha naontek vloaz zo ec’h on deut war ma c’hiz da Sant-Servez.\nHB : Peseurt broioù all ?\nJB : E-barzh euh… en-dro da Bariz. En-dro da Versailles memes. Saint-Nom-la-Bretêche ha neuzen euh… Montfort-l’Amaury.\nHB : Ha desket ‘poa skrivañ ha lenn brezhoneg pa oac’h yaouank ? ‘Bar skol ? Penaos ?\nJB : Nann, er gêr. Ma zad a lâre din penaos skrivo ha ma raen fall e vije lâret din ‘mije graet fall. Ma zad skrive ha lenne ar brezhoneg mat. Hag ur journal ‘nevoa. Euh… Breiz, a nije bep sizhun. Ha diwar honnezh e vije bernioù kontadennoù, kanaouennoù ha traoù all c’hoazh.\nHB : Ha breudeur ha c’hoarezed ho poa ?\nJB : Ya, breudeur ha c’hoarezed ? Pe’r breur ha c’hwec’h c’hoar. Me eo an unneg’et. Ur vandenn vugale. Ha bremañ n’omp ket ‘met c’hwec’h ken. Pemp plac’h ha ur paotr.\nHB : Hag ar re all a ouie lenn ivez ha skrivañ brezhoneg ?\nJB : Ar re all ‘oar brezhoneg ivez ha lenn brezhoneg ivez, matreze pas evelton kar neuint ket bet euh… Koshoc’h ‘oant tout, ha me oa yaouankoc’h, ‘ma muoc’h a amzer. Pe vijemp ‘faesa saout ha tout, me a vije ul levr ganin, hag a ziske, ya.\nHB : Hag peseurt koulz eus ar bloaz e vije distaget kontadennoù evel-se ?\nJB : Ah, en-kreiz ar goañv. Euh… Adalek ‘vije laket an here(ñv). Betek… Pe vije arri miz Meurzh pe e-giz-se. Pe vije hir an noz ha berr an deiz. Pe vije ket re skuizh an dud. Du-mañ e vije bemnoz ec’h arrie tud da selaou ma zad ‘lâr’ kontadennoù. Hag soñj ‘meus ur wech, war-lerc’h kontadennoù, an dud o selaou en-dro d’an tan, ‘b ar korn ar c’hogn, a nivoant graet ur c’hoari mouchig-dall. A vije graet evit ‘nom divertisañ un tamm bihen. Hag ‘meus soñj…Me oa ‘n em sav en kreiz ar c’hogn, hag unan o tremen, a stokas diñ ha diskar ac’hanon war ar c’hlaouiasenn dan ha poac’het ma morzhed.\nHB : Aze ‘oac’h yaouank ?\nJB : ‘Ma ket ‘met seizh vloaz. Seizh vloaz ‘ma neuze, ya.\nHB : Ha penaos e vije graet evit derc’hel soñj ?\nJB : Evit derc’hen soñj ? Me ‘ouian ket ‘vat ! Ma zad ‘niva soñj deus tout ar re-se. Memes pa oa arri en-dro da be’r-ugent vloaz ‘neva kompozet ur ganaouenn, met honnezh ‘ma ket kopiet… Domaj eo kar ur ganaouenn vrav oa.\nHB : Ha deus petra ‘vije kaoz ‘bar c’hontadennoù ?\nJB : Oh, deus kalz a draoù, deus al lutuned, ar gorrandoned, deus ar gwarsed vat, deus kalz a draoù, ar gannerezed-noz. Deus a bep sort, a bep sort traoù, al laerien… añfin tout, un tamm deus tout. Me ‘meus gwelet tud ‘hont da yêr hag a lârent ‘gredjent ket mont da yêr ha ‘vije ret d’un all mont da gas anezhe, gant an aon da rañkontr, da gaout al lutun war o hent. Treuz parkoù ‘h ae an dud, gwinojennoù a vije.\nHB : Se oa evit lakaat an dud da gaout aon pe da lakaat o sperejoù da soñjal ‘ba traoù all, en diavaez d’ar vuhez ? Evit petra oa se ?\nJB : Na vije ket, na vije ket soñjet ‘ba traoù deus se. Met an dud a blije dezhe klevet kontadennoù. Ha neuhen d’ar mare-se, a-wechoù e vije graet troioù d’an dud da noz gant ur rummad all. Ma vije unan aze ‘nije aon. Eñ oa sur da vezañ spontet. Pugur ‘meus soñj – se oa un tamm a-raok ar brezel – a oa unan hag a neva lâret : « oh, emezañ, kontadennoù ha traoù met me ‘mez ket aon james ». Ha ‘nevoa lâret d’ar re all neuzen ober ur c’hoari kartoù. Ha ‘nevoa lâret ar re all : « Ma, kentañ gwech ‘tey pa(r)i ‘(v)o graet aon dezhañ ». Ha petra ‘nivoant graet, eo kreuziñ ur betaravezenn, lakaat ur voujienn e-barzh hag ober daoulagad ha ur ginoù ha tout dezhi. Ha ‘rae evel un den hag un oa gant ur vazh hag a zerc’he anezhi. Ha goude neuhen, un all ‘neva lakaet un niñsel war e gein. Ha pa oa arri hemañ da zont ‘tresk dezhe oant komañset da lâret pedennoù ha traoù… Kompren a rit da noz… hemañ oa spontet, ha oa deut war e giz d’al lec’h oa o c’hoari kartoù, ‘na ket kredet mont d’yêr. Hag ar re all a c’hoûle gantañ « met petra zo arri ganit ? Te ‘fa lâret ‘fije ket aon gwech ebet ! » « Ah, nann, emezañ, met ahe me ‘meus gwelet, me ‘meus gwelet ul lutun ! » Ha ne oa ket evit kavet e elan ken spouronet ‘vel a oa.\nHB : Ha petra ‘vije graet e-pad ar beilhadegoù evel-se ? Selaou an dud, pe labouret ‘vije un tamm ivez diouzh an noz ?\nJB : Ah ‘vijent ket, ‘vijent ket o labourat. Goude neuhen pe vije arri an nevez-amzer – en nevez-amzer c’hoazh ‘vije ket kalz… geo, lakat… tennañ pato, an dud o lakaat pato – met ken ‘vije arri neuzen an nevez-amzer ‘vije ar pardonioù dija, e komañse ar pardonioù. Pe vije arri neuzen ar foenn. Ar foenn ‘vije ket graet kalz. Pe vije arri an eost. E vije graet un nozvezh war-lerc’h un devezh dorno, a vije graet evel ur fest-noz, kanerien hag paotred a gane hag an dud a zañse, ‘oa ket sonerien d’ar mare-se. ‘Oa ket evel bremañ. Bremañ ‘bar festoù-noz e vez sonerien met gwechall ‘vije ket ‘met kanerien.\nHB : Ya, met pa vije festoù-noz ‘vije ket kontadennoù ?\nJB : Ah, nann. Neuhe ‘vije ket kontadennoù. Oh, a-wechoù ‘vije ret dezhañ lâret ur gontadenn pe vije ba du-mañ. Pe vije arri an devezh(-dorno) ba du-mañ ‘vije ret dezhañ lâret ur gontadenn pe div. Dern a vanke dezhe klevet ur gontadenn. Petramant kanaouennoù. Ha ma zad a gane. Kano ‘rae kanaouennoù brezhonek. Hag an dud a blije dezhe klevet kanaouennoù. Ha neuhen gwechall ‘vije ket kalz a ganaouennoù gallek heñ, brezhoneg tout. Ar re zo ba ma noad, kazi tout ‘neus disket o c’hatekizoù en brezhoneg, o fater en brezhoneg. Tout ‘vije en brezhoneg. Memes an oferenn ‘vije lâret en brezhoneg. Ar sermon, tout, tout ‘vije en brezhoneg. Na oa ket evel bremañ. Bremañ eo aet tout en galleg. Brezhoneg ha latin ‘vije alies. Met bremañ ‘vez ket komzet ken brezhoneg ‘ban ilizoù. Kantikoù c’hoazh a vez derc’het hiniennoù. Pa vez pardon ur sant pe ur werc’hez bennak. Pe ur santez.\nHB : Hag an dud a deue deus pell da selaou ho tad o kontañ traoù evel-se ?\nJB : Oh ya, dont a raent deus pell, deus pell-mat. Oh ya, gwelet ‘meus… pegement a lâran dac’h, izhpenn ur lev, ouzhpenn div lev a rae ur bern, an eil a lâre d’egile, hag an dud a teue da selaou. Plijadur ‘vije gante o klevet. An eil a lâre d’egile, ‘vije ket memes re derc’hmat petramant ‘ve bet leun an ti. Hag unan a lâre d’an dud dont eo an amezeg ‘oa tost dimp. Hennezh ‘niva kaset ar vrud e lâre ma zad kontadennoù kaer ha hir. Oh dern a vije hir ! Ha me ‘meus klevet ar re-se abaoe oan bihen beket oan arri ugent vloaz pe izhpenn. Memes ‘meus klevet anezhañ lâret d’e vugale-vihen goude. A vije lâret « Tad-kozh, lâr ur gontadenn din ‘ta ! » Memes oa un a oa ba Pariz ‘oare ket kalz a vrezhoneg met disket ‘na brezhoneg ha kontadennoù tad-kozh ‘vije ret lâret dezhañ, goude ‘gomprene ket tout, bopred ‘vije ret lâret dezhañ, ya.\nJermen Boutier ouzh mikro Herve ar Beg e 1986.\nMersi bras da Yann-Erwan Plourin evit bezañ sikouret da drañskrivañ ar gontadenn-mañ ha da sevel an notennoù a-heul.\n• Hereñv, semailles (alese anv ar miz)\n• « Pari ‘vo graet aon dezhañ », je suis presque sûr, il est à parier, qu’on va lui faire peur\n• « o faesa saout », deus maesa, garder (les vaches), gant léniprovection (Jean-Yves Plourin, Tammoù gwaskin, 2005, p.488) Idem : « mamm-gozh ‘futunat ba’n toull kogn… »\n• « gwarsed vat » : gant / a / berr ba’n adjektiv, des costauds ; N’eo ket ar memes tra ‘vel : « gwazed vad » gant / a / hir, de bons maris (Cf. Jean-Yves Plourin, Initiation au breton familier et argotique, 2000)\n• elan = alan, anal ; « kavet e elan », respirer


Deuit da studian\nSKOL UHEL BREIZH IZEL\nAR MERAÑ EMBREGEREZHIOÙ\nPetra eo an IAE ?\nDeuit da studian en IAE\nWar-hed peder eurvezh diouzh Pariz pe diouzh kastelloù al Liger, e bord ar mor, en un rannvro istorel, e tegemer bep bloaz an IAE studierien a orin eus 20 broadelezh hag ouzhpenn. Gouestlet eo ar programm Erasmus da studierien an Unvaniezh Europa. Gouestlet eo ar programm Campus France d'ar studierien a orin eus broioù nann-izili an Unvaniezh Europa.\nGant ar programm Ersamus e c'heller degemer studierien a orin eus broioù an Unvaniezh Europa e-doug ur c'hwec'hmiziad pe zaou. Evel-se e c'hellont heuliañ kelennadurezhioù e galleg e pennañ arc'hwelioù ar merañ embregerezh ha kement-se e kevatalder an danvezioù kelenn bet studiet ganto en o stummadur kentañ. A-gevret gant an den e karg eus ar programm Erasmus en IAE, e vez termenet ar c'helennadurezhioù o deus da sammañ.\nBez ez eus kevelerezhioù a gas d'an eskemmoù gant skolioù-meur en Italia, e Spagn hag en Alamagn, e Finland, e Hungaria...\nEvit gouzout hiroc'h, deuit war al lec'hienn Erasmus+\nGant ar programm Campus France e c'heller degemer studierien a orin dreistkumuniezhel. Dre-se e ra an IAE kelennadurezhioù war ziplomiñ d'ar studierien a orin eus a bep seurt broioù er Magreb (Maroko, Aljeria, Tunizia), en Afrika an Iz-Sahara (Republik Demokratel Kongo, Aod an Olifant...) hag en Azia (Sina, Viêt Nam, Mongolia...). End-eeun e vez enbarzhet ar studierien-se e stummadurioù an IEA war-lerc'h bezañ bet dibabet diouzh live an teuliad a ziskouezont.\nDre G/Campus France, en deus dizanvelezet an doareoù ober, e tremen an argerzhadur penn-da-benn.\nEvit gouzout hiroc'h, deuit war lec'hienn Campus France


kenlabourat - Wikeriadur\nGer kevrennek savet diwar ar rakger ken- hag ar verb labourat pe diwar an anv-kadarn kenlabour hag al lostger -at\nkenlabourat /ˌkẽnlaˈbuːrat/ verb gwan ha verb kreñv dieeun (anv-gwan-verb : kenlabouret) (displegadur)\nLabourat a-stroll war un hevelep tachenn\nKenlabourat gant unan bennak\n— [...]. Ne rin nemet mervel un tamm diwezhatoc'h eget ma'm bije graet a-hend-all rak biken n'in-me da genlabourat gant Nerzhioù an Deñvalijenn. [...]. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 279.)\nII. verb kreñv dieeun\nKenlabourat da : kemer perzh e\nAn holl a genlabouras da stagañ Norberzh gant evezh en e sugelloù, ha goude e teuas mare ar c'himiad, hag ar stardadeg daouarn. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 249.)\ngalleg : collaborer (fr) , coopérer (fr)\nAdtapet diwar « https://br.wiktionary.org/w/index.php?title=kenlabourat&oldid=254159 »\nKemmoù diwezhañ degaset d'ar bajenn-mañ d'an 30 Kzu 2017, da 20:09.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/322 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/322\nma’z omp bet digemeret gant ar C’hrist evit gloar Doue.\n(8) Lavaret a ran eta penaos Jesus-Christ a zo bet ministr ar circoncision, evit diskouez ar fidelite a Zoue, en eur accomplissa ar promessaou great d’an tadou ; (9) hag evit ma teui ar Jentiled da c’hlorifia Doue abalamour d’he drugarez, hervez ar pez a zo scrivet : Abalamour d’an dra-man me a rento d’id meulodi e-touez ar Jentiled, hag e canin canticou d’az hano. (10) Lavaret eo bet c’hoas : En em rejouissit, Jentiled,gant he bobl. (11) Ha c’hoas : Nationou, meulit holl an Aotrou, ha c’houi poblou, celebrit anezhan holl. (12) Izaias a lavar ive : Dond a rai euz a Jesse eur c’hrizien hag a zavo evit gouarn ar Jentiled ; hag ar Jentiled a espero enhan.\n(13) Ra zeui eta an Doue a esperans d’ho karga a bep seurt joa ha peoc’h, er feiz, evit ma creskot en esperans, dre c’halloud ar Spered-Santel.\n(14) Evidoun-me, va breudeur, em euz ar greden ez oc’h leun a vadelez, karget a bep anaoudegez, ha capabl ive d’en em exhorti an eil egile. (15) Koulskoude, breudeur, em euz scrivet deoc’h gant mui a hardiegez marteze, evit digas da zonj deoc’h, euz an traou-man, hervez ar c’hras a zo bet roet d’in gant Doue, (16) da veza ar ministr euz a Jesus-Christ e-kenver ar Jentiled, ha da accomplissa an deveriou santel euz a garg Aviel Doue, evit ma vezo kavet mad an offrans euz ar Jentiled, o veza santifiet gant ar Spered-Santel. (17) Bez’ em euz eta leac’h d’en em c’hlorifia dre Jesus-Christ, en traou a zell ouz Doue. (18) Rag na gredfen komz a netra, ha ne vez bet great dreizoun gant ar C’hrist, dre ar gomz ha dre an oberou, evit lakaad ar Jentiled da zenti outhan ; (19) dre c’halloud ar miraclou hag ar burzudou ; dre c’halloud ar Spered a Zoue ; en hevelep doare ma em euz prezeget dre-holl Aviel ar C’hrist, adaleg Jerusalem hag ar broiou tro-var-dro, beteg an Illyria. (20) Hag evel-se em euz lakeat va holl zourci da brezeg an Aviel, eleac’h ne oa ket bet c’hoas klevet hano ar C’hrist, gant aoun ne zeufen da vatissa var fondamant eun all ; (21) hervez ma’z eo scrivet : Ar re da bere ne oa ket bet annonset her gwelo, hag ar re n’ho doa ket klevet komz anezhan, a glevo.\n(22) Abalamour da ze ive oun bet harzet alies da vond beteg enoc’h. (23) Mes evel n’em euz ken breman affer e-bed\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/322&oldid=125440 »


Ar stêr Oude Rijn, e Leiden\nLeiden (distaget ['lɛidən] pe ['lɛidə] e nederlandeg, skrivet Leyden gwechall) zo ur gêr gozh eus an Izelvroioù, e Zuid-Holland, 15 km en norzh da Den Haag ha 40 km er mervent da Amsterdam. E Genver 2006 e oa 118 070 den o chom enni. Savet eo bet ouzh kember ar stêrioù Oude Rijn ha Nieuwe Rijn (ar "Roen kozh" hag ar "Roen nevez"), div vrec’h eus ar stêr Roen.\nUr gêr gozh eo Leiden, pa gaver meneg anezhi en istor abaoe an XIvet kantved da nebeutañ. Marteze ez eo Lugdunum Batavorum ar Romaned. Brudet eo he skol-veur, savet e 1575, unan eus skolioù-meur koshañ Europa. E levraoueg ar skol-veur-se emañ Dornskrid Leiden, skrivet en henvrezhoneg. E Leiden ivez e vije bet embannet, a-hervez, geriadur galleg-brezhoneg Cillart de Kerampoul, anavezet dindan an anv-pluenn L'Armerye.\nGevellet eo gant:\nBuffalo City (Suafrika)\nKêr Leiden- e nederlandeg hag e saozneg\nKumun Leiden - e nederlandeg hag e saozneg\nAdtapet diwar « https://br.wikipedia.org/w/index.php?title=Leiden&oldid=1826081 »\nKemmoù diwezhañ degaset d'ar bajenn-mañ d'an 13 Gen 2019, da 21:54.


Dolores O'Riordan e 2007.\nThe Cranberries e Barcelona e 2010\nDolores Mary Eileen O'Riordan, ganet d'ar 6 a viz Gwengolo 1971 e Ballybricken hag aet da Anaon d'ar 15 a viz Genver 2018 e Londrez d'an oad a 46 vloaz, a oa ur ganerez hag ur saverez tonioù iwerzhonat. E penn ar strollad The Cranberries e voe e-pad 13 vloaz betek ma voe ehanet ganto e 2003. Adlañset e oa bet ar strollad celtic rock e 2009.\nDolores Mary Eileen O'Riordan a oa bet ganet e Ballybricken, ur gêriadenn eus Kontelezh Luimneach, Iwerzhon. Merc'h Terence hag Eileen O'Riordan e oa, hag ar bugel yaouankañ diwar seizh. Skoliataet e oa bet e skolaj seurezed Laurel Hill, e Luimneach.\nThe Cranberries[kemmañ | kemmañ ar vammenn]\nE 1990 ez eas Dolores O'Riordan war ar renk, ha kemeret e voe, evit bezañ kanerez ar strollad The Cranberry Saw Us (kemmet e The Cranberries diwezhatoc'h). Pemp pladenn zo bet embannet gant ar strollad : Everybody Else Is Doing It, So Why Can't We? (1993), No Need to Argue (1994), To the Faithful Departed (1996), Bury the Hatchet (1999) ha Wake Up and Smell the Coffee (2001) ; bez' ez eus bet ivez un dastumadeg kanaouennoù anvet The Best of 1992–2002 (2002), a-raok ma vefe paouezet ganto e 2003.\nThe Cranberries e-pad an abadenn Roxy Bar show e Bologna e 1995\nDeskadur Dolores O'Riordan a oa bet unan katolik hengounel. Mamm O'Riordan a zo kredourez don, an anv Dolores a zo deuet adal ar Mater Dolorosa. Sot e oa Dolores gant ar Pab Yann-Baol II. Goude bezañ bet kejet outañ er Vatikan, O'Riordan a embannas : "[He] was lovely, very saintly. I was mad about him. I thought he really cared for the poor and he loved to meet the people. I saw him when he came to Limerick, when I was a kid. So it was pretty mindblowing to take my mum out to meet him."\nKejet he devoa div wech ouzh Yann-Baol II, e 2001 ha 2002. E 2013 he devoa dalc'het ur sonadenn evit sonadeg Nedeleg ar Vatikan goude ur bedadenn gant ar Pab Frañsez.\nA-du e oa gant kastiz ar marv, enebet e oa d'ar sioc'hanidigezh. Setu ar pezh a soñje diwar-benn ar wregelouriezh : "To me, this is just for girls who have been dumped 30 times in their lives and who decide that men are bastards."\nE 1993, e voe skrivet ar ganaouenn Zombie. Un enoriñ da Jonathan Ball, 3 bloaz, ha Tim Parry, 12 vloaz, lazhet e-kerzh gwalldaolioù Warrington (Bro-Saoz) gant ar Provisional Irish Republican Army. Bez' ez eo ivez ur ganaouenn a-enep ar feulster e Norzhiwerzhon. Embannet e 1994, ar ganaouenn a erruas dres pa oa bet sinet un emglev a beoc'h gant an IRA, rebechet e oa bet neuze da O'Riordan klask plantañ reuz muioc'h c'hoazh.\nE miz Du 2014, O'Riordan a oa bet harzet ha rebechet dezhi da vezañ bet feuls a-enep bourzhidi ur c'harr-nij Aer Lingus e-kerzh un nij etre New York ha Shannon. E-pad an nij e oa bet dichek dre gomz betek feuls dre jestroù a-enep bourzhidi an embregerezh-nij. Ur wech pradet ar c'harr-nij e oa bet feuls gant an archerien, o lakaat war-raok e paee tailhoù ha neuze o goproù. Huchet he devoa warno "I'm the Queen of Limerick! I'm an icon!", o reiñ un taol-penn d'ur gward aerborzh ha tufañ war unan all. D'ar media he devoa embannet diwezatoc'h e oa bet enkrezet gant an nij hag an disparti diouzh he gwaz. Ar barner a oa bet sioul hag en devoa roet lamm d'an holl rebechoù lezennel a-enep ul lizher digarez d'an holl re bet taget ha dre baeañ un tailh-kastiz d'ar re baour a 6 000 €.\nDiasur e chom betek-henn met hervez kazetennoù 'zo e vefe marvet Dolores O'Riordan dre ur regorfad Fentanyl. Adkavet e oa bet e korn gibellañ ar gambr lec'h ma oa o lojañ el leti London Hilton on Park Lane. 46 vloaz e oa hi.\nAdtapet diwar « https://br.wikipedia.org/w/index.php?title=Dolores_O%27Riordan&oldid=1897850 »


Journal de Renaud Camus, dimanche 30 septembre 2018\ncréée le lundi 1er octobre 2018, 10 h 10\nmodifiée le mardi 2 octobre 2018, 11 h 33Plieux, dimanche 30 septembre 2018, onze heures et demie du soir. Nous sommes allés cueillir, manger ou voler des figues, à certain figuier solitaire que nous savons, ~~~ ~~~~~ ~~~ ~~~ ~~~~~~~~~~, ~~~~~ ~~~ ~~~~~~~ ~~~~~~~ ~~~ ~~~~~~~~ ~~~ ~~~~~~~~. ~~~ aurait fallu du ~~~~~~~ ~~~ ~~~~~~~~~, ~~~~~ ~~~~ ~~’~~~~~~~~~~~ ~~~~~ ~~~~~~~~~. ~~’~~~~~~~~, ~~’~~~~~~ ~~~~~ ~~~~, ~~~ ~~~~~-~~~~~ ~~~~~~~~ ~~~~~ ~~~~~, ~~~~~ ~~~ ~~~~~~~ ~~~~~~~~~~~ ~~~~~~~~~~ ~~~~~ ~~’~~~~~~~, ~~~~~ ~~~ ~~~~~ très bleu et ~~~~~ ~~~~~~, ~~~~~~~~~~~ ~~~ ~~~~~~~~ ~~~~~ ~~~~ ~~~~~~~~ ~~~~~ ~~~~, ~~~ ~~~~~~~~~~~ ~~~~~~ ~~~~ ~~~~~~~~~, ~~~ ~~~~~~ ~~~~ ~~~~ ~~~~~~~, ~~~~~ ~~’~~~~~~-~~~~~ ~~~~~ ~~~~ ~~~~ ~~~~~~~, ~~~~ ombres de l’arrière-saison. ~~~~ ~~ ~~~~ ~~~ ~~~~~~~ écrit :\n« ~~~~~ ~~~~~~ ~~~~~ ~~~ ~~~~~~~~~~~ ~~~ …, ~~~ ~~ ~~ ~~~~~~~ ~~~~ ~~~~~~~~ ~~~… — ~~’~~~~ ~~~~~ ~~~ ~~~~~ ~~~~ ~~~~~~~ ».\nLa phrase se ~~~~~~~, ~~~ ~~’~~~~ ~~~~~ ~~~~~~ ~~~~~ ~~~~~~. ~~~ ~~~ ~~~~~~~~~ ~~~’~~~~~ ~~~~~~~~~ ~~~~~~~~~ ~~ ~~~~~~~~~~~ ~~~ ~~~~~~~~. ~~~~~ ~~’~~~~~~~~~ ~~~’~~ ~~~~ ~~~~~~~~ ~~’~~~~~~~~~, ~~~~~ ~~~~ ~~~~~~~~~ ~~~~~ un verger, une ~~~~~~, ~~~ ~~~~~~ ~~~~ ~~~~~~, ~~~~ ~~~~~~~~ ~~~ ~~~~~~~~~~ ~~~~. ~~~~~~ ~~~~ ~~~ ~~~~ ~~~ bonheur.\nJ’ai ~~ ~~~~ ~~~~~ ~~~~~~~~ You ~~~~~ ~~~~ ~~~~~~~~ Us, ~~~~~~ ~~~~~ doute ce qui ~~~ ~~~~~ ~~~ ~~~~~~ ~~~~~~~. ~~~ ~~~~~ ~~’~~~~~~~~~ ~~~~ ~~’~~~~ ~~~~~~~~, ~~’~~~~~~~ ~~~, ~~~~~ ~~~~~, ~~~ ~~~ ~~~~~~~~~~ ~~~~ ~~~~~~~, ~~~ ~~’~~~~~~~~~~ ~~~’~~ ~~~ ~~~~~~ ~~~~~~~~~~~~~ ~~~ anglais, enté du Petit ~~~ ~~~~~ ~~~ Sens. ~~~ ~~~ ~~’~~~~~ ~~~~~~~~ ~~~ ~~~~~~~~~~~ — ~~’~~~~~~ ~~~~~~~~~. ~~~~~~~~~~ ~~~ ~~~ ~~~~~ ~~~~~~~ ~~~~~~~~~ ~~ ~~~~~~~~~ ~~~~~~~~~~. ~~~ ~~~~~~~~ ~~~ ~~~~~ me livrer à ~~’~~~~~~~~~~~~~~ ~~~~ ~~~~~~~~~~~~ ~~~ ~~~~ ~~~~~~~~~~~~ ~~~ ~~~~~~~~~~~~~ ~~~ ~~~~ ~~~~~ ~~~~~~~~~~~~ ~~~ ~~~~~~~ ~~~~~~~~~, ~~~~~~~~ ~~~~~~~~ ~~~ ~~~~~~~~ ~~~~~~~. ~~~~~~ ~~~~~~ ~~~~~~~~~~~~~ ~~~~~ ~~~~~~~~~ ~~~~ ~~~~~~, il me faut ~~~~~~~ ~~~~~ ~~~~~~ ~~~~ ~~~~~~, ~~~ ~~~~ ~~~~~~~~~~~.\nvoir l’entrée du dimanche 30 septembre 2018 et ses 5 images dans Le Jour ni l’Heure


Aberaeron - Wikipedia\nAberaeron diskouezet e Kembre\nUr gêr eus Kembre eo Aberaeron, etre Aberystwyth hag Aberteifi, ha sez kontelezh Ceredigion eo. Savet e oa bet e 1805 gant Alban Thomas Jones war ribl ar stêr Aeron, a zo bet ledanaet da grouiñ ur porzh.\nHervez niveradeg 2001 e vez komzet kembraeg gant 70% eus an dud eno.\nGeraint Evans (1922 – 1992), kaner c'hoarigan brudet, zo bet o chom er gumun.\nAdtapet diwar « https://br.wikipedia.org/w/index.php?title=Aberaeron&oldid=1946406 »


Bizou ar Gorrigan - Wikimammenn\nLe Dault, 1950 (p. 47-54)\n◄ Ar Roue Marc’h Bizou ar Gorrigan Laou ha Per ►\nGwechall goz, n’ouzon dare pegeit a zo abaoe, eur vamm he devoe daou vab war ar memes tro.\nDeuet eun tammig oad d’ezo, evit d’ezo beza breudeur gevell, ne oant ket breudeur heñvel.\nAn hini kenta ganet a oa sempl, gwezel, met ker koant hag eun ael eus Baradoz Doue ha ker mat ivez. Baskig a oa e ano.\nEgile, anvet Lell, a oa eun den peuz-bihanik, met ken divalo hag an diaoul, hag e galon a oa heñvel-mil ouz e zremm.\nBaskig a oa karet gant an holl. Lell avat a veze tec’het dioutañ e-giz diouz eur c’hi klañv.\nKasoni en devoa rak-se ouz e vreur, ha bep tro ma c’helle e rae droug d’ezañ.\nTamall a eure anezañ, eun devez, da veza lavaret edo o vont da laza e dad da gaout ar madou holl d’ezañ e-unan.\nKredi Lell a reas an tad ha kounnari.\nHag heñ tapout krog e Baskig, ha bazata anezañ ken a strinke ar gwad.\nAr vamm a c’houlenne perak e skoe ken taer :\n« Perak ? setu a lavar d’eoc’h perak ! »\nHa dao adarre ! A-greiz skei e teuas gantañ :\n« Ah ! ya ! c’hoant laza ac’hanoun a zo ennout ! Dal ! »\nHa flip ! ha flap ! ha taoliou-treid ! ha flac’hadou ! M’hen talvezo d’it ! Puilhoc’h e komz an taoliou eget ar morzoliou e miz meurz.\nAr paour-kaez Baskig a lavar :\n« Truez ! tad ! truez ! »\n« Dal evit da druez ! »\nHa bac’hadou c’hoaz.\n« N’em eus lavaret netra ebet ! »\n« Nac’h eus lavaret netra ! Daoust ha tamall da vreur a faot d’it bremañ ? Dal ! »\nA-benn ar fin ez eo taolet ar paotr en eun toull teñval e-lec’h ma n’eus ket eur banne sklerijenn, ha tri devez e chom eno hep eur begad bara.\nKaer he deus ar wreg n’eo ket truezus an tad.\nBrevet e izili d’ezañ c’hoaz meur a wech. Bastig a zo stlapet er-maez, e-giz eun tamm koz tra brein bennak, ha difennet outañ, gant e dad, dont morse ken d’ar gêr ma ne c’houlenn ket beza krouget.\nAr paour-kaez a ouel dourek : e vamm a bok d’ezañ, hag hi, abaoe an deiz kriz-se, ne reas ken nemet hirvoudi.\nLell avat, noilh (moumoun) e dad, a zo seder an tamm anezañ. « Bremañ avat, » emezañ, « me a vezo pep tra d’in ! Me a zesko d’it, Baskig, beza karet gant an holl ! »\nAn drougober, siouaz ! a laka tud a zo da veza laouen. Doue ne lavaran ket.\nBaskig, kaset kuit, ne oar ket petra d’ober na pelec’h trei. Mont a ra eeun dirazañ. Treuzi a ra eur c’hoad bras pa zeu ar c’housked d’ezañ, pa loc’h war e lec’h e dreid skuiz-maro. Klevout a ra al loened gouez o yudal, abalamour ma klevont c’houez ar c’hig fresk marteze. Aon en deus ha fallout a ra d’ezañ chom war-sao. Mes trec’het eo gant ar faez (skuiz) ma ’z eo ha gant e naon-ki.\nE-tal eur waz flour emañ. Gourvez a ra war eur gwele-bleuñv. An dour a hiboud eur ganaouenn-luskellat d’ezañ. Pell-pell e chom da huñvreal.\nPa sav, e wel eur vaouez koant en e gichen. Truez he deus outañ, ha lavarout a ra :\n« Paour out, hag ankeniet eo da galon, a gav d’in, va bugelig. »\n« O ! ya, itron vat, rak kaset oun bet kuit eus ar gêr gant va zad, daoust ma n’em eus graet netra fall ebet morse. Tamallet oun bet e gaou gant va breur. Met pardoni a ran d’ezo o-daou. »\n« Mat eo suja ar vugale. Kalonet fall e oa ? »\n« Ha perak hoc’h eus skoet gantañ ? »\n« Lavarout a rae laza ac’hanoun. »\n« Krisat mab ! Laza e dad ! »\n« Allas ! Allas ! »\n« Ha klevet hoc’h eus an dra spontus-se gantañ ? »\n« N’em eus ket avat, met e vreur amañ eo en deus diskleriet kement-se d’in, mantret va c’halon ouz e glevout. »\n« Ha gwir eo ? Lell. Ha gwir eo ? »\nLell ne lavar seurt.\n« Petra ? » eme Vaskig, « ne c’houlennez ket anzav ? »\n« Ha tamallet e vije bet da vreur e gaou ganez ? »\n« Tamall anezañ e gaou ac’h eus graet, eta ? Lavar pe e kredin kement-se. »\nLell a anzav e dorfed hag an tad da veza glac’haret.\n« Lell a zeuio ganin memes tra. Mat e vezin outañ. Heñ avat a ranko beza mat ivez. »\n« Hag e vezin, aotrou priñs. »\n« Mat neuze. Deomp. »\nHa Baskig en hent. Hag heñ da balez ar roue. En amzer-se mab hemañ a oa an d’ar brezel, ha paket e oa bet gant al laeron-vor. Hounnez a oa ar vrud. Met e vatimant eo a oa bet bruzunet gant eun arne spontus, hag heñ taolet en eun enezenn na oa den enni.\nBaskig, dre nerz e vizou, a voe kemeret, hep poan ebet, evit mab ar roue. Heñvel-dres e oa outañ hag en e zremm hag en e c’hiziou. Ha setu levenez vras er vro ouz e welout distro, rak karet e oa gant an holl, bihan ha bras. Graet e voe lidou kaer e pep keriadenn.\nBeva a eure Baskig sioul eur pennad brao. Alc’houez kalon an holl a oa gantañ : mat a oa ivez avat ouz kement den. Ranna a rae e arc’hant gant an dud ezommek ; eur gomz vat a gave da lavarout d’ar re a c’houzañve poan ; cheñch a rae tu da galon ar re a oa er prizon ha dont a raent da veza tud eus ar gwella…\nKlask a eure ivez cheñch kalon d’e vreur, rak Lell a lavare laza Baskig ma kavje anezañ. War e veno, Baskig eo a oa kaoz d’ezañ da rankout senti e palez ar roue, e lec’h beza digabestr er gêr o redek ar gedon.\nHa mab ar roue da Lell :\n« Deuet out ganin amañ hag eürus out, a gredan. »\n« Ya ’vat, aotrou priñs. »\n« Ha koulskoude, Lell, me a oar ne dout nemet eur gaouiad hag emañ da vreur o kaout poan marteze, siouaz ! Met me a fell d’in ez afes da c’houlenn pardon digantañ. »\n« Gwir a livirit, aotrou priñs, met keuz am eus da veza graet ar pez am eus graet. »\n« Mat eo. Memes tra, kae da gavout da vreur. Em c’hambr emañ ha da-unan e vezi gantañ. »\nLell a ya, o klask en e benn penaos kas e vreur da welout ar bed-all. Met ne gred ket beza muntrer e kambr mab ar roue. « Pa gavin anezañ e lec’h-all, » emezañ, « me a roio eur stal nevez d’ezañ. »\nE keit-se, Baskig a zo aet d’e gambr, ha gant e vizou war biz e galon, e teu d’ezañ an doare en devez pa vez er gêr.\nLell, pa zeu, a zo soubl e gein. Lavarout a ra e vreur d’ezañ :\n« Galloud bras am eus amañ. Mab ar roue ha me a zo ar memes hini. Met pardoni a ran d‘it da gasoni ouzin. Disoñjomp eun dra ker poanius-all, ha bezomp gwir vreudeur gant karantez leiz hor c’halon. »\n« Ya, Baskig, ha da drugarekaat a ran. »\nMet, kerkent er maez, e ro Lell da c’houzout e lavare gevier e c’henou d’e galon adarre. En eur skei war eur c’hi dizrouk e kunuc’he : « Ma vijes-te bet va breur Baskig e oas krouget ! »\nMantret eo Baskig. Kavout a ra eun digarez bennak hag ez a d’ar gêr da gonta d’e vamm penaos emañ kont gant e vreur. Glac’haret eo houmañ ivez, ha lavarout a ra da Vaskig kaout truez ouz Lell.\n« Hag em eus ivez leiz va c’halonig. » emezañ.\nHag heñ da vont en-dro d’e balez.\nEur brezel a voe diskleriet neuze d’ar roue gant eur roue-all. Baskig, mab ar roue, a gasas ar soudarded d’an emgann, ha gounit a eure e pep tachenn. Perak ? gant e vizou ne veze ket gwelet, hag e kleve petra a venne a enebour ober. E-giz-se ne voe ket diaes d’ezañ rei bazad d’egile hag an trec’h a chomas gantañ.\nPa voe distroet gant enor, e penn e arme, ar roue a fellas gantañ lakaat anezañ da ren en e lec’h, rak heñ a oa aet kozik ha kabac’h.\nEn desped da Vaskig e voe deiziaded ar goueliou a vije lidet en enor d’an darvoud pouezus-se. Ne ouie ken penaos ober, rak ar gorrigan n’he devoa roet kelennadurez d’ezañ nemet betek eno.\nHag heñ neuze mont d’ar c’hoad e-lec’h m’en devoa kavet an eienenn eus kement a vadou. Kavout a eure c’hoaz ar gorrigan, hag houmañ a lavaras d’ezañ :\n« Na ro ket da gredi pelloc’h out gwir vab ar roue, rak keuz az pefe. Kae war eeun da gerc’hat anezañ. Me a c’houezo e goueliou ar vag a gavi er pleg-mor a welez ac’han. »\nHa Baskig d’an enezenn. Digas a reas mab ar roue d’e dad, hag e tisklerias ar wirionez.\nBec’h en devoe ar roue o kredi anezañ. A-benn ar fin e lavaras :\n« Petra a c’hellin-me ober evit ar vad ac’h eus graet d’in ha d’am mab ? »\n« Ne c’houlennan seurt, aotrou roue, nemet e kendalc’hfec’h en e garg Lell a zo breur d’in. Evidoun va-unan, eul loen-kezeg da sikour ac’hanoun da drei douar va zad. »\n« Kae eta, den eus ar gwella, ha Doue d’az pennigo. Lell a chomo en e garg. Emichañs e labouro ervat. »\n« Karout a rafen. Kenavezo va roue. »\n« Kenavezo ! va muia-karet goude va mab. Laouen e vijen bet o kaout ac’hanout da eil vab d’in. Met peogwir eo beo da dud, e rez mat mont daveto. »\nHa Baskig a ya d’ar gêr. Seder e galon, e labour an douar, an douar a sav c’houez ker mat ha ker yac’hus anezañ.\nE-giz m’he devoa gourc’hemennet ar gorrigan, mont a ra da gas he bizou d’ezi.\n« Ho trugarekaat a ran, itron ger, da veza bet ker mat em c’heñver, ha ne reketan tra ken nemet beza karet gant va zad e-giz ma ’z oun karet gant va mamm. »\n« Mat a lavarez, den yaouank. Ya, chom war ar maez : eno emañ ar gwir beoc’h ar gwir eürusted… D’az preur ez an bremañ da gas ar bizou-mañ. Ne ehan tamm d’ober droug gwasa ma c’hell. Ha poent eo d’ezañ paea. »\n« Ho pet truez outañ, itron vat, ha grit d’ezañ distrei d’ar gêr da garout e dud. »\n« Ne daio ket. »\n« O ! itron vat. Truez ! »\n« Amzer an druez a zo aet e-biou d’ezañ. »\n« Truez ! Me a gar anezañ. »\n« Mont a ran. Gant at bizou-mañ e raio burzudou kerkoulz ha te. Met droug eo a raio, ha paket e vezo ! »\n« Gant ar bizou mat-se, itron ? »\n« Ar bizou-mañ a zo eur laoñenn a zaou droc’h : vad a ra gant lod ha noazout gant re-all. »\nHag ar gorrigan da balez ar roue. Mont a ra da wrac’h koz, hag hi da Lell :\n« Gant da vreur e oa eur bizou burzudus. »\n« A ! ya ? »\n« Setu heñ amañ. Dal ! »\n« Mat, gwrac’h koz. Dal aze eur vozad gwenneien evit da boan. »\n« N’em eus ket ezomm eus da arc’hant. Arc’hant laeret int : c’houez a zo ganto. »\n« Lavar kement a gari. Muioc’h a ze a chomo em chakot (godell). »\n« Ya ! Ya ! met diwall ! »\nHag ar gorrigan kuit.\nLell a glask gouzout petra a vad a zo er bizou. N’emañ kel pell o tont da c’houzout e c’hell gwelout hep beza gwelet gant den.\nHag heñ, gant e vizou, laerez teñzor ar roue, laerez traou eus ti ar roue.\nHag heñ, neuze avat, friko gantañ war friko.\nKer sod ez a ma ped ar roue da zont da leina d’e di. Digouezet e ti Lell, ar roue a gav d’ezañ emañ en e balez o tribi en e bladou aour gant e loaiou arc’hant.\nHag heñ lavarout :\n« Lell, pelec’h ac’h eus kavet an traou kaer-mañ heñvel-beo ouz ar re am boa va-unan n’eus ket pell hag a zo aet gant eul laer bennak. Daoust ha n’eo ket ar re-mañ eo va re ? Va merk a zo warno ! Ha prena anezo ac’h eus graet ? »\nLell a ya ruz e-giz ar roz-moc’h.\nHag ar roue a c’hourc’hemenn kas Lell d’ar prizon. Lamet eo e vizou digantañ, hag a-benn eur pennad ez eo krouget war al leurgêr dirak an holl a ra an hu warnañ…\nAr roue, evit laouenaat Baskig eun tamm, a gas ar bizou d’ezañ, rak kredi a ra en bet laeret ar bizou-se gant Lell diwar Vaskig.\nBaskig a ya da goad ar gorrigan da rei he bizou d’ezi.\nHirvoudi a ra o lavarout :\n« Me ho ped, kemerit ho tra. Paneve d’ezañ, va breur n’en divije ket taolet ar vez war e dad hag e vamm. Ni holl a vije bet eürus er gêr paneve d’ar bizou-se… »\n« N’eo ket va bizou, » eme ar gorrigan, « eo a zo bet kiriek da gement a zo c’hoarvezet. Nann, tamm ebet : da galon-te a zo eur galon vat, ha vad ac’h eus graet : kalon da vreur a oa brein, ha droug hepken he deus graet. Az pez soñj atao penaos :\nHa droug ha mad\nA denn d’o had.\nAdtapet diwar « https://br.wikisource.org/w/index.php?title=Bizou_ar_Gorrigan&oldid=149599 »\nKemmoù diwezhañ degaset d'ar bajenn-mañ d'an 6 C'hwe 2019, da 14:25.


Lombardez pe FrankezAozañ\nDaou vab he doe, ha Pepin ar yaouankañ Pa varvas Karloman (eus gwadañ e fri hervez un testeni) edo Gerberga engortoz da welout he mibien o resev rouantelezh o zad Karloman, ha marteze da ren ken e vijent bras a-walc'h . E-lec'h se avat e lammas Karl war zouaroù e vreur, hag e tec'has e c'hoareg eus Frankia gant he mibien ha kuzulier he gwaz, Autchar. Eus an dec'hadeg-se e skriv Eginhard, buhezskriver Karl Veur, "ne oa abeg ebet da gement-se".\ndimezet e 768 da Karloman Iañ  breur Karl Veur │\n└─X (?-?), serret en ur manati war urzh Karl Veur.\nAdtapet diwar « https://br.wikipedia.org/w/index.php?title=Gerberga_Lombardia&oldid=1976498 »\nDernière modification le 6 Meu 2022, à 10:41


Ar Falange Española de las Juntas de Ofensiva Nacional Sindicalista, anvet aliesoc'h Falange Española de las JONS, berraet e FE de las JONS, a oa ur strollad politikel spagnol broadelour awenet gant faskouriezh Benito Mussolini.\nBanniel FE de las JONS\nDa vare an Eil Republik spagnol e voe ganet hag e kreskas an aozadur, a voe savet d'ar 15 a viz C'hwevrer 1934 dre gendeuziñ Las Juntas de Ofensiva Nacional-Sindicalista (JONS) savet gant Onésimo Redondo ha Ramiro Ledesma Ramos, ha Falange Española (FE) José Antonio Primo de Rivera.\nHarpet e oa gant an tu dehoù hag an dud a urzh ; implijet eo bet evel arm a-enep tud an tu kleiz pellañ, evit degas safar er vuhez politikel spagnol ha sikour gant ar vroadelourien da brientiñ taol-Stad an 17 a viz Gouere 1936 hag a gasas da Vrezel Spagn.\nNe oa ket eus un harp bras er boblañs evit al luskad, met bev-birvidik e oa. E obererezhioù feuls lies (betek ar muntr), al liammoù krouet gant strolladoù an tu dehoù o lakaat anezho da vont muioc'h-mui war hent ar feulster pe ar c'hoant da gaout ur galloud kreñv e-penn ar gevredigezh e Spagn o devoa krouet un aergelc'h distabil er vro.\nGant ma oa aet an trec'h gant an tu kleiz, el Frente Popular, e miz C'hwevrer 1936, izili aozadurioù yaouankiz an tu dehoù a oa aet fae gant an doareoù sioul ha reizh hervez lezenn. Reoù ar CEDA (Confederación Española de Derechas Autónomas) dreist-holl a lakae war-raok e oa dre fazi ar strolladoù sioul eus an tu dehoù e oa bet trec'h an tu kleiz. Kroget e oant o-unan-penn gant obererezhioù feuls harpet gant izili ar Falange Española de las JONS. An trouz a veze savet gant an aozadurioù yaouankiz-se a lakae selloù ar gouarnamant warno ha n'eo ket war-du jeneraled al lu a oa o prientiñ an taol-Stad.\nDre e gengrouer José Antonio Primo de Rivera en devoa FE de las JONS kemeret perzh en holl iriennoù pe daolioù-stad milourel c'hwitet a voe e-pad mare ar Republik. Er mizioù diwezhañ a-raok an taol-stad, ar strollad en devoa kemeret perzh en obererezhioù prientiñ an emsavadeg milourel. Ar Falange ne oa ket bet goulennet e sikour evit an taol, met Primo de Rivera a glaskas dre e holl bouez kemer perzh dre ma oa bet santet gantañ e oa tu d'an taol da zont a-benn.\nAdtapet diwar « https://br.wikipedia.org/w/index.php?title=Falange_Española_de_las_JONS&oldid=1775112 »\nDernière modification le 13 Du 2017, à 12:36\nKemmoù diwezhañ degaset d'ar bajenn-mañ d'an 13 Du 2017, da 12:36.


Emgann ar Medway - Wikipedia\nEmgann ar Medway\nEmgann ar Medway zo un emgann a c'hoarvezas en Enez Vreizh er bloaz 43, war lez ar stêr Medway, entre arme roman ar jeneral Aulus Plaucius hag ar Vrezhoned kaset gant an tierned Cunobelinos hag e vibien Caratacos ha Togodumnos.\nDilestret e oa arme ar Romaned e gevred Enez Vreizh, anezhi peder lejion, da lavarout eo 20 000 soudard, hag ouzhpenn 20 000 soudard-skoazell, Galianed dreist-holl, ha 5 000 marc'heg a gerzhas war-zu ar stêr Medway, ma kavas dirazi arme ar vrezhoned, anezhi soudarded war droad dirak ha war varc'h a-drek.\nAulus a c'houc'hemennas ouzh ar C'halianed treuziñ ar stêr ha mont da skeiñ gant kostez an arme vrezhon, pezh a voe graet en un doare efedus. Goude-se e kasas al Legio IX Hispana d'ober heñvel er c'hostez all. Neuze en em dennas ar Vrezhoned. Gallout a reas ar Romaned treuziñ an Tavoez, ha kenderc'hel gant ar brezel.\nAdtapet diwar « https://br.wikipedia.org/w/index.php?title=Emgann_ar_Medway&oldid=1485231 »\nKemm diwezhañ d'an 5 Ebr 2013 da 03:30\nKemmoù diwezhañ degaset d'ar bajenn-mañ d'an 5 Ebr 2013, da 03:30.


Louis Héry - Wikipedia\nLouis Émile Héry (Redon, 15 Here 1801 - Saint-Denis, 27 Here 1856) a oa kelenner ha skrivagner en Enez ar Reünion hag a voe an hini kentañ o skrivañ kreoleg an enezenn.\nGenidik e oa eus Redon hag e 1820 ec'h erruas en enez Bourbon (Reünion bremañ), e Meurvor Indez. Labourat a reas da gentañ war-dro ur blantadeg korz-sukr hag a oa perc'hennet gant div genitervez dezhañ. Buan a-walc'h e cheñchas micher avat ha mont da gelenner e skolaj roueel Saint-Denis.\nKuitaat a reas ar skol-se evit digeriñ ur skol brevez e Sainte-Suzanne, ul lec'h all en enezenn. E 1844 e tistroas d'ar skolaj roueel, ma chomas betek e varv e 1856.\nEn em lakaat a reas Louis Héry da dreiñ fablennoù anavezet e kreoleg. E 1828 e voe embannet e Fables créoles dédiées aux dames de l'île Bourbon, awenet gant fablennoù Jean de La Fontaine. Al levr kreolek kentañ e oa. Adembannet e voe, kresket, e 1849, 1856 ha 1883.\n↑ marilhoù ganedigezhioù Redon, État Civil, Saint-Denis\nAdtapet diwar « https://br.wikipedia.org/w/index.php?title=Louis_Héry&oldid=1905059 »\nDernière modification le 17 Mez 2021, à 10:47\nKemmoù diwezhañ degaset d'ar bajenn-mañ d'an 17 Mez 2021, da 10:47.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/457 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/457\nI. S. PER, V.\nar re all. (16) Mes ma souffr evel christen, ne dle ket kaoud mêz, mes renta gloar da Zoue evit kement-se. (17) Rag dond a ra an amzer ma tle ar varn commans dre di Doue ; ha mar commans dreizomp-ni, petra e vezo fin ar re na zentont ket ouz Aviel Doue ? (18) Ha mar bez a boan salvet an den just, petra e teui da veza an den impi hag ar pec’her ? (19) Ra zeui eta ar re a c’houzanv dre volontez Doue, da erbedi dezhan ho eneou, evel da eur Chrouer fidel, en eur ober ar mad.\nPEDI a ran ar re Ancien pere a zo en ho touez, me pehini a zo ive Ancien assambles ganthe, ha test euz a souffransou ar C’hrist, ha lodennec euz ar gloar a dle beza diskouezet : (2) Messait denved Doue pere a zo en ho touez, o teuler evez varnezhe, nann dre fors, mes a volontez-vad ; nann evit eur c’hounidegez vil, mes dre garantez ; (3) nann evel pa vijec’h mestr var ar re a zo bet fiziet enoc’h, mes o rei skouer vad dezhe. (4) Ha pa zeuio ar Pastor souveren, c’houi a recevo ar gurunen ziwenvus a c’hloar. (5) C’houi ive evel-se, tud yaouank, en em zoumetit d’ar re ancien, hag o plega holl an eil d’egile, en em viskit a humilite ; rag Doue a stourm ouz ar re ourgouillus, mes ober a ra trugarez d’ar re a zo humbl. (6) Plegit eta gant humilite dindan an dorn galloudus a Zoue, evit ma savo ac’hanoc’h pa vezo deuet an amzer ; (7) o teurel varnezhan hoc’h holl zourciou, rag hen hen deuz sourci ac’hanoc’h. (8) Bezit sobr, beillit ; rag hoc’h enebour, an diaoul, a ra an dro deoc’h, evel eul leon o iudal, o klask piou a hello da lounka. (9) Stourmit outhan, o choum stard er feiz, o c’houzout penaos ho preudeur, pere a zo er bed, a c’houzanv ar memeus poaniou. (10) Hogen, ra zeui an Doue a bep gras, pehini hen deuz hor galvet d’he c’hloar eternel en Jesus-Christ, goude ma ho pezo gouzanvet eun neubeud, d’ho renta parfet, ferm, krenv ha stard en ho sa. (11) Dezhan ar gloar hag ar galloud da viken ! Amen.\n(12) Scrivet em euz deoc’h e ber gomzou dre Silvanus, pehini a zo, evel ma c’histiman anezhan, eur breur fidel, en eur exhorti ac’hanoc’h hag en eur assuri deoc’h penaos ar gwir c’hras a Zoue eo an hini en pehini e choumit stard. (13) An assamble euz ar re choazet a zo en\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/457&oldid=125590 »


Diwan - 10 kinnig ar c’hevredigezhioù evit manifestageg an 13 a viz Meurzh\nDegemer > 10-kinnig-ar-chevredigezhiou-evit-manifestageg-an-13-a-viz-meurzh\n10 kinnig ar c’hevredigezhioù evit manifestadeg an 13 a viz Meurzh\nDek kinnig evit ar skrid-emglev Stad-Rannvro a zo bet displeget gant Diwan, div yezh Breizh, Divaskell, Kelennomp et Kevre Breizh e Ti ar vro Kemper, d'ar Merc'her 10 a viz Meurzh.\nLenn e galleg\nDleet eo d’ar c’henemglev Stad-Rannvro dougen dalc’hoù uhelek, ar re nemeto a zo gouest da dreuzkas ar brezhoneg ha da respont d’ar goulenn sokial war gresk. Fellout a ra deomp mont dreist ar skoilhoù ha kas ar c’hendiviz etre ar Rannvro hag ar Stad betek e benn !\nPennaennoù hollek a gempouez :\n● Chom hep lakaat kevezerezh etre ar c’helenn dre zibab hag ar c’helenn divyezhek\n● Chom hep lakaat kevezerezh etre ar c’helenn divyezhek par-ouzh-par hag ar c’helenn dre soubidigezh\n● Gwareziñ kendalc’h an hentadoù skol a-dost\n● Kenlabourat gant akademiezh Naoned evit ar c’helenn el Liger Atlantel.\nParded barregezhioù ar skolidi war ar brezhoneg hag ar galleg eo pal ar c’helenn divyezhek (par-ouzh-par pe dre soubidigezh). En em harpañ war perzh pep rouedad kelenn evit tizhout ar pal-mañ, aze emañ an dalc’h, ha kinnig d’an holl skolidi ur skoliata divyezhek.\n10 kinnig ar c'hevredigezhioù\n1. Reiñ tu da bep skoliad da gaout un tañva d’ar brezhoneg ha da sevenadur Breizh d’an nebeutañ (YSR pe LCR diwar ar galleg), o kaout harp war al labour a zo bet lakaet e plas er c’hentañ derez gant ar strollegezhioù lec’hel. Kemer an hollekaat-mañ e kont evit ar c’hoskor, evit an heuliañ melestradurel eus ar skolidi, hag evit an darempredoù gant ar familhoù. Kadarnaat un deiziataer evit astenn an hollekaat.\n2. Aesaat digoriñ lec’hioù nevez er c’hentañ hag an eil derez, ha kreñvaat an dafar el lec’hioù a zo outo dija 1°) o respont d’an ezhomm a bostoù divyezhek a gartenn skol hag o kreñvaat ar c’henlabour etre ar c’hevredigezhioù, an Deskadurezh Stad hag ar strollegezhioù lec’hel, hag 2°) o reiñ aotre da gevratelaat a-benn-kaer ar skolioù Diwan nevez er c’hentañ hag en eil derez diwar an hevelep muzulioù hag ar re a dalvez evit digoriñ un hentad divyezhek en ur skol bublik.\n3. Aesaat ar stummadur e brezhoneg evit an implijidi nann-gelennerien e darempred gant ar skolidi (skoazeller·ez·ed-mamm, servijoù troskol…)\n4. Derc’hel kont eus dibarelezhioù ar c’helenn kevredigezhel Diwan, oc’h asuriñ lakaat e kerz an niver a-walc’h a gevratoù evit an implijoù skoazellet e-maez a gelenn, en ur c’hortoz ar c’hresk war baeamant ar forfed skol ; oc’h asuriñ paeamant forfed skol ar c’helenn divyezhek ; o wareziñ obererezh ar strollegezhioù evit lakaat ar savadurioù kelenn e kerz ; o kas da benn ar c’henemglev Stad-Rannvro-Diwan a zo anv anezhañ en emglev evit an obererezh publik e Breizh.\n5. Suraat an teir eurvezh kelenn brezhonek bep sizhun e pep klas divyezhek en eil derez, e forzh pe skolaj pe lise e vefe.\n6. Sevel ha lakaat e pleustr ur steuñv evit diorren ar c’helennadurezhioù anyezhel evit ar c’helenn divyezhek a-bezh, hag oc’h ambroug ar skolidi a-youl vat evit digoriñ ar stummadurioù teknik pe vicherel kentañ e brezhoneg.\n7. Suraat ha lakaat da dalvezout an treugadoù divyezhek ha YSR/LCR betek ar vachelouriezh hollek, teknologel ha micherel, en ur harzañ lakaat kevezerezh etre ar brezhoneg hag ar yezhoù bev all, hag o reiñ aotre d’ar skolidi da dremen o arnodennoù e brezhoneg.\n8. Stummañ an niver a gelennerien a zo ret, er c’hentañ hag en eil derez, evit ma vefe kelennerien varrek o kelenn da skolidi ar c’hlasoù divyezhek ha dre zibab, zoken pa vezont erlec’hiet. Gant se 1°) tizhout 50% eus ar plasoù miret evit ar c’helenn divyezhek e kenstrivadeg ar c’hentañ derez ha 40 post bep bloaz en eil derez, 2°) kreñvaat barregezhioù brezhonek ar gelennerien divyezhek, 3°) derc’hel ur stummadur YSR/LCR evit an holl studierien MEEF unyezhek er c’hentañ hag en eil derez.\n9. Aesaat stummañ ar gelennerien 1°) o tisplegañ kreizenn stummañ ar gelennerien bublik e Sant Brieg war 3 lec’h (Brest, Roazhon, Gwened) hag 2°) o kreñvaat arc’hantaouiñ kreizenn stummañ kelennerien Diwan (Kelenn e Kemper) evit ma vo gouest da zastum an taos micherel.\n10. Brudañ ar c’helenn divyezhek hag ar c’helenn dre zibab en arbenn d’an holl dud (familhoù, studierien, kelennerien) en ur gaout harp war bep rouedad kelenn, pep heni o klokaat ar re all.\nKeleier pleustrek evit manifestadeg an 13 a viz Meurzh\nLec’h hag eurioù\nEmgav Plasenn Sant-Kaourantin e Kemper da 13e13\nKanoù ha prezegennoù war al leurenn (evit ar re yaouank a garfe kanañ Liberta, emgav dirak al leurenn)\nHentad ar vanifestadeg\nLec’h surentez dirak Mirdi an Arzoù-kaer\n40 den a-youl vat evit kelaouiñ ha suraat /!\_ Ezhomm hon eus tud a-youl vat ouzhpenn (mankout a ra deomp 20), enskrivadurioù amañ /!\_\nRet eo d’an holl berzhidi gwiskañ ur maskl\nGel hidroalkoolek war al lec’h ha roet gant an dud a-youl vat\nTour d’Auvergne, Providañs, karter an Ti-Gar\nSellout ouzh an hentad evit chom hep bezañ stanket\nKarr-boutin o vont kuit eus Karaez (kreizenn Glenmor) da 11e30, skrivañ da skol.karaez[at]diwan.bzh\nKenweturañ adalek Sant-Brieg, skrivañ da Telenn pe Ti ar Vro Sant Brieg.\nBodadeg evit kenweturañ dirak skol Diwan Gwengamp da 11e.\nAr vanifestadeg a rankfe echuiñ tro 4 eur abardaez\nTesteni dilec'hiañ disdalc'hus evit manifestiñ